Lompatan kencang Abdul Latif raih emas di Paralimpik

Juara bertahan Rio 2016 Abdul Latif Romly, sekali lagi menggegarkan pentas Paralimpik, apabila memenangi satu lagi pingat emas Paralimpik dalam acara lompat jauh lelaki T20 (kecacatan intelektual), di temasya berprestij itu hari ini.Atlet dari Perlis itu berada dalam kelas tersendiri, apabila terus memimpin kedudukan dengan lompatan pertamanya, 7.26m, yang sudah cukup mengesahkan emas ketiga Malaysia di Sukan Paralimpik Tokyo.Abdul Latif seterusnya meninggalkan jauh pencabar lain dengan lompatan 7.45m pada percubaan keduanya, yang merupakan lompatan terbaiknya pada penampilan keduanya di pentas Paralimpik.Bagaimanapun pemegang rekod dunia dengan lompatan sejauh 7.64m di Sukan Para Asia 2018 di Indonesia itu, beraksi kurang baik pada lompatan ketiga dengan 7.24m sebelum lompatan keempatnya dibatalkan.Atlet berusia 24 tahun itu, yang juga merupakan pemegang rekod Paralimpik dengan lompatan 7.60 di Rio 2016, itu kemudian dihimpit kecederaan selepas mencatat 5.56m pada lompatan kelimanya.Situasi itu menyebabkan beliau tidak dapat meneruskan aksinya, dan terpaksa diusung dengan kerusi roda oleh pegawai perubatan untuk menerima rawatan lanjut, namun emas tetap memihak kepada Malaysia.Athanasios Prodromou dari Greece merangkul perak menerusi lompatan terbaik 7.17m, manakala lompatan sejauh 7.12m membantu Nicholas Hum dari Australia untuk membawa pulang gangsa.Kejayaan Abdul Latif Stadium Olimpik pada hari ini menyaksikan Malaysia telah mengutip tiga emas, sekali gus mencapai sasaran ditetapkan sebelum ini.Terdahulu, Liek Hou mencipta sejarah muncul pemain pertama memenangi emas dalam kategori perseorangan lelaki SU5 (kecacatan fizikal), selepas sukan badminton dipertandingkan buat kali pertama di temasya berprestij itu kali ini.Pemain nombor dua dunia itu menewaskan musuh ketatnya, Dheva Anrimusthi dari Indonesia, 21-17, 21-15 pada hari keempat acara badminton yang berlangsung di Yoyogi National Stadium.Selain itu, jaguh powerlifting Bonnie Bunyau Gustin menyumbang emas pertama negara di Jepun dalam acara lelaki 72kg pada 28 Ogos.Kontinjen negara juga memperolehi dua pingat perak menerusi rakan sepasukan Bonnie, Jong Yee Khie dalam acara 107kg pada Isnin (30 Ogos) dan Chew Wei Lun dalam sukan boccia individu campuran BC1 (kecacatan fizikal) pada Rabu (1 September).


Jabatan Peguam Negara fail rayuan terhadap pembebasan Najib, Arul Kanda

Jabatan Peguam Negara (AGC) memfailkan notis rayuan untuk mengetepikan keputusan Mahkamah Tinggi yang melepas dan membebaskan Najib Razak serta bekas Ketua Eksekutif 1Malaysia Development Berhad (1MDB) Arul Kanda Kandasamy daripada pertuduhan meminda laporan audit 1MDB.
Sumber pendakwaan, yang mengesahkan perkara itu, berkata notis tersebut difailkan hari ini.
Pada 3 Mac lepas, Hakim Mohamed Zaini Mazlan (kini Hakim Mahkamah Rayuan) memutuskan bahawa pendakwaan telah gagal mewujudkan satu kes prima facie terhadap kedua-dua tertuduh di akhir kes pendakwaan.
Najib, 70, yang sedang menjalani hukuman penjara 12 tahun kerana menyeleweng dana SRC International Sdn Bhd, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC bagi mengelakkan sebarang tindakan diambil terhadapnya.
Arul Kanda, 45, pula didakwa bersubahat dengan Najib dalam membuat pindaan tersebut bagi melindungi bekas perdana menteri itu daripada tindakan tatatertib, sivil atau jenayah berkaitan 1MDB.
Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Feb 2016.
Mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntuk hukuman maksimum penjara 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Ringgit mengukuh berbanding dolar AS dalam dagangan awal

Ringgit dibuka tinggi berbanding dolar AS pada Jumaat menjelang laporan pekerjaan Amerika Syarikat (AS) yang dijadualkan akan dikeluarkan hari ini, kata peniaga.Pada 9 pagi, unit tempatan meningkat kepada 4.1490/1510 berbanding dolar US daripada 4.1570/1600 semasa ditutup semalam.Peniaga ActivTrades Dyogenes Rodrigues Diniz berkata data senarai gaji bukan ladang AS merupakan petunjuk paling penting untuk situasi ekonomi di AS dan pasaran menjangka kira-kira 750,000 pekerjaan baharu telah diwujudkan sejak bulan lepas.“Data ini penting berikutan ia memberi petunjuk mengenai pelarasan masa depan yang mungkin diambil oleh Rizab Persekutuan AS terhadap dasar monetarinya,” katanya.Diniz berkata angka utama lain ialah kadar pengangguran AS, yang dijangka merosot daripada 5.4% kepada 5.2%.“Jika kadar pengangguran dicatatkan di bawah jangkaan, ini boleh menyebabkan bank pusat AS menarik balik rangsangan kewangannya lebih cepat daripada jangkaan, yang juga boleh mendorong dolar lebih tinggi,” katanya.Pada pembukaan, unit tempatan diniagakan bercampur-campur berbanding sekumpulan mata wang utama.Ia meningkat berbanding dolar Singapura kepada 3.0919/0936 daripada 3.0930/0955 semasa ditutup pada Khamis dan naik berbanding yen Jepun kepada 3.7756/7778 daripada 3.7801/7832 sebelum ini.Bagaimanapun, ringgit merosot berbanding pound kepada 5.7439/7466 daripada 5.7333/7375 dan rendah berbanding euro kepada 4.9298/9322 daripada 4.9265/9300 semasa ditutup semalam.


12 rumah kedai dijilat api di Kuala Terengganu

Deretan 12 buah rumah kedai termasuk sebuah kedai emas di Jalan Kampung Cina di sini, musnah dalam kebakaran malam ini.
Pemilik Kedai Emas Seri Cahaya Mohd Ridzuan Mohd Yasin, 39, berkata dia mengetahui mengenai kejadian itu pada 8.15 malam setelah dimaklumkan oleh rakannya.
"Saya tutup kedai 5 petang tadi dan pulang ke rumah di Hiliran... Selepas tahu kedai terbakar saya bergegas ke kedai tapi masa sampai api dah marak dan bomba tak benarkan saya masuk.
"Saya tak sempat nak selamatkan apa-apa dan tak tahu setakat mana tahap kerosakan barang kemas yang ada dalam kedai," katanya kepada pemberita ketika ditemui di lokasi kejadian di Kuala Terengganu.
Katanya, kedai milik keluarganya itu telah beroperasi sejak 25 tahun lepas dan terdapat peti besi untuk menyimpan stok barangan kemas selain beberapa mesin dan peralatan pertukangan emas.
Menurut Mohd Ridzuan, dia dimaklumkan kebakaran bermula dari sebuah kedai kain, menyebabkan api marak dengan cepat ke kedai bersebelahan.
Dalam kejadian itu juga, difahamkan empat keluarga yang menginap di deretan rumah kedai berkenaan tinggal sehelai sepinggang.
Seorang daripada ahli keluarga mangsa, Cham Lau Wee, 53, berkata dia yang sedang makan di medan selera berhampiran, bergegas ke tempat kejadian setelah diberitahu mengenai kebakaran itu.
"Ada empat orang keluarga tinggal di rumah keluarga (pusaka) kami ini, tapi semua tak ada di rumah masa kejadian. Abang dan kakak ipar pergi Melaka, dua lagi kakak keluar bersenam, saya tinggal di rumah berasingan di Jalan Sultan Sulaiman.
"Saya tak sempat selamatkan apa-apa termasuk tiga motosikal dalam rumah sebab masa sampai api dah besar," katanya yang memberitahu bahawa rumah berstruktur papan berkenaan sudah didiami keluarganya lebih 60 tahun.
Sementara itu, Timbalan Pengarah Jabatan Bomba dan Penyelamat Malaysia (JBPM) Terengganu Mohd Khairiri Mat Rasad @ Arshad berkata pihaknya menerima panggilan pada 8.42 malam namun pasukannya telah berada di tempat kejadian lebih awal.
Katanya, oleh kerana jarak balai bomba dari tempat kejadian hanya 800m dan pihaknya telah mengetahui tentang kebakaran itu daripada orang awam yang datang terus ke balai.
"Lima buah rumah kedai musnah 100%, manakala selebihnya ada yang musnah 90, 50 dan ada yang hanya 30%," katanya kepada pemberita di tempat kejadian.
Beliau berkata 60 anggota dan pegawai bomba terlibat dalam operasi dengan empat jentera, dua lori tangki serta Unit Bantuan Perkhidmatan Kecemasan (EMRS).
"Api berjaya dikawal dalam 45 minit manakala punca kebakaran masih dalam siasatan. Tiada kecederaan atau kemalangan jiwa dilaporkan," katanya.


PH buntu selepas Rafizi tolak 'khemah besar' ketika tinjauan dapati sokongan Melayu merosot

Beberapa siri rundingan mengenai pilihan raya umum akan datang melibatkan pemimpin kanan Pakatan Harapan (PH) dilihat menemui  jalan buntu, selepas Timbalan Presiden PKR Rafizi Ramli tidak sehaluan dengan parti komponen mengenai idea "khemah besar" di sebalik tinjauan terbaru yang mendapati pengundi Melayu “kurang menyokong" gabungan itu, MalaysiaNow difahamkan.
Berikutan situasi tersebut, difahamkan PH tidak mempunyai pilihan selain berusaha untuk mendapatkan lebih banyak masa.
Pemimpin gabungan itu antara lain diberitahu supaya membangkitkan isu seperti kenaikan kadar inflasi dan bencana banjir yang dijangka berlaku dengan harapan ia dapat mengelak daripada sebarang langkah pembubaran Parlimen tahun ini.
Sekurang-kurangnya dua pemimpin yang menyertai program permukiman pemimpin baru-baru ini bercakap kepada MalaysiaNow tentang bagaimana Rafizi menolak strategi PH untuk membentuk khemah besar dengan parti saingannya dalam usaha mengalahkan Barisan Nasional (BN) yang diterajui Umno.
"Rafizi menolak sebarang percubaan untuk membincangkan strategi memperluaskan khemah besar dengan parti lain seperti Bersatu, walaupun tinjauan menunjukkan bekas parti komponen PH itu masih mendapat sokongan besar dalam kalangan orang Melayu yang tidak mahu mengundi Umno," kata satu sumber kanan Amanah kepada MalaysiaNow berhubung program permukiman yang baru-baru ini dihadiri pemimpin PH bagi membincangkan isu Pilihan Raya Umum ke-15 (PRU15) yang sepatutnya diadakan pada pertengahan tahun depan selepas penggal berakhir.
Idea “khemah besar" PH merujuk kepada strategi pilihan raya bagi membentuk kerjasama dengan parti-parti bukan PH, di mana matlamat utamanya adalah untuk menghalang BN daripada kembali menguasai kerajaan persekutuan.
Bagi mencapai matlamat utama itu, mereka berpandangan pertembungan banyak penjuru di kawasan pilihan raya perlu dielakkan, memberi laluan pertandingan satu lawan satu bagi mengalahkan BN.
Gesaan supaya idea khemah besar kembali dibahaskan selepas Pilihan Raya Negeri (PRN) Melaka dan Johor.
Kedua-dua PRN itu menunjukkan bahawa undi Melayu sangat penting - di mana sebelum 2018 ia tidak menyebelahi PH sehingga 2018 - kerana diberikan kepada BN dan Bersatu.
Hampir semua analisis pasca pilihan raya bagi PRN Melaka dan Johor bersetuju bahawa Bersatu menguasai undi Melayu pembangkang, sehingga menyebabkan PKR diketepikan di kedua-dua negeri itu.
PKR dan Amanah adalah parti yang paling ketara mengalami kekalahan, di mana kebanyakan calonnya kalah di kerusi berbilang kaum yang didominasi Melayu, berbeza dengan DAP yang menang besar di kerusi selamat yang didominasi etnik Cina.
Ekoran itu, beberapa pemimpin PH dilihat mengambil pendirian berbeza dengan pendirian rasmi gabungan itu yang tidak mahu PN dimasukkan ke dalam "khemah besar".
Pemimpin PH termasuk Timbalan Presiden Amanah Salahuddin Ayub menggesa rakan pemimpin pembangkang untuk memasukkan Bersatu dan PAS dalam perbincangan mereka bagi menjayakan khemah besar.
Namun sejak beberapa bulan kebelakangan ini, pemimpin DAP dan Amanah lebih berhati-hati dalam menjawab spekulasi kerjasama dengan PN, terutama Bersatu, parti yang mereka anggap bertanggungjawab memulakan "Langkah Sheraton" sehingga membawa kepada kejatuhan kerajaan PH pada 2020.
Setiausaha Agung DAP Anthony Loke, cuba menjelaskan bahawa "khemah besar" itu hanya untuk pembangkang, dan kerana itu ia tidak boleh memasukkan PN kerana ia sudah menjadi sebahagian daripada gabungan kerajaan.
“Ini telah memberikan sedikit ruang untuk rundingan diadakan dengan PN khususnya Bersatu, kerana ia mempunyai peranan unik sebagai parti pembangkang dan musuh Umno, dan pada masa yang sama merupakan komponen utama kerajaan persekutuan yang dipimpin seorang perdana menteri Umno," kata sumber yang mengetahui tentang perbincangan yang diadakan sejak kebelakangan ini mengenai perkara itu.
Khemah besar juga menjadi antara isu utama yang dibincangkan pemimpin PH semasa program permukiman di Port Dickson baru-baru ini.
“Kunci utama mesyuarat itu, adalah perbincangan mengenai faedah bekerjasama dengan Bersatu bagi mendapatkan undi Melayu," kata seorang ahli Parlimen yang turut hadir dalam salah satu perbincangan.
Menurut satu sumber, beberapa badan pemikir yang ditugaskan untuk menjalankan penyelidikan mengenai sentimen pengundi terhadap PH turut dijemput bagi membentangkan penemuan mereka pada program permukiman itu.
"Mereka membentangkan data daripada tinjauan yang berasingan, mengesahkan apa yang paling kami takuti: sokongan Melayu kepada PH berada pada tahap paling rendah."
Difahamkan, antara lain tinjauan tersebut turut mendapati PH tidak akan mendapat lebih daripada 15% undi Melayu pada PRU15.
Peralihan undi Melayu
Sekiranya tinjauan itu benar, keputusan PRU15 tidak akan memihak kepada PH dan gabungan itu akan kalah disebabkan undi Melayu beralih.
Pada 2018, kemampuan Bersatu meraih undi dikatakan menyebabkan perubahan kecil 5% undi yang sangat kritikal di beberapa kawasan Umno tegar, terutama di kawasan luar bandar dan Felda, menyebabkan BN kalah mengejut selepas lebih enam dekad berkuasa.
Namun untuk mengulangi sejarah yang sama, perunding dalam PH mesti terlebih dahulu menangani halangan kecil namun berbahaya dalam strategi mereka untuk memperoleh kemenangan.
Seorang ahli Parlimen Amanah memberitahu MalaysiaNow bahawa sikap keras kepala dan pendekatan "tahu semua benda” Rafizi dilihat sebagai masalah.
"Dengan Rafizi mewakili PKR dalam rundingan, mencapai kata sepakat akan menjadi jalan sukar bagi kami," kata ahli Parlimen Amanah itu dan menambah ramai yang masih mengingati peranan Rafizi yang menjadi antara punca Pakatan Rakyat (PR) pecah tidak lama selepas PRU pada 2013.
Rafizi adalah "pengarah strategi” yang mendalangi Langkah Kajang pada 2014, satu rancangan gagal sehingga mencetuskan perpecahan dalam gabungan PR yang ketika itu turut dianggotai PAS.
Ia turut diikuti dengan sabitan tuduhan liwat terhadap Presiden PKR Anwar Ibrahim dan penyingkirannya dari Parlimen.
Pemimpin Amanah itu turut mendakwa terdapat “masalah komunikasi yang serius" antara Rafizi dan seorang "pemimpin utama Amanah", namun enggan memberikan sebarang butiran.
Khemah besar adalah salah satu daripada beberapa isu di mana Rafizi didakwa cuba memaksa pandangannya diterima.
Di samping itu, Rafizi juga dikatakan berhasrat untuk memperkenalkan logo baru PH, sebagai langkah untuk tidak mengaitkannya dengan logo gabungan itu sebelum ini yang turut digunakan ketika Bersatu menjadi sebahagian daripada PH, kata sumber itu lagi.
“Sedangkan, pada hakikatnya ramai yang merasakan logo itu hanya masalah kecil. Masalah yang lebih besar ialah persepsi orang ramai, yang akan merugikan kami," tambah sumber itu.
Sementara itu, sama ada berlaku banjir atau tidak - di mana ia menjadi alasan mereka yang menentang PRU15 diadakan tahun ini - namun faktor lain kekal boleh menjadi sebab perpecahan dalam PH.
Ucapan Muhyiddin Yassin pada Ahad lalu, di mana beliau menamakan Umno sebagai musuh utama PN juga sudah menimbulkan kebimbangan.
Pemerhati berpengalaman Ahmad Atory Hussain, yang mengkaji politik Melayu selama beberapa dekad, berkata sasaran Muhyiddin adalah jelas: ahli Umno dan pengundi Melayu atas pagar.
“Berdasarkan pengalaman Langkah Sheraton pimpinan Muhyiddin, dijangka beliau boleh dapat sokongan ahli-ahli Umno termasuk menteri Umno yang condong kepada Bersatu, di samping pengundi atas pagar yg sudah lama menunggu untuk sokong parti selain BN,” katanya kepada MalaysiaNow.


Diseksa di Guantanamo

Kebiasaanya sebuah skrip lakon layar yang lemah, akan mengheret kejatuhan semua yang lain dalam sesebuah filem.Jarang sebuah lakon layar yang lemah akan menonjolkan lakonan yang cemerlang.Ini kerana lakonan yang baik sangat bergantung kepada skrip yang matang, teguh dan bertenaga.Akan tetapi, akan terdapat beberapa pengecualian – yang jarang terjadi – iaitu skrip yang tidak cukup masak masih membolehkan pelakon yang menghidupkan watak-watak yang terbangun dalam naratif itu cemerlang.The Mauritanian adalah antara pengecualian yang begitu aneh sekali. Lakon layarnya terasa melayang-layang, kadang berpindah randah, kandungannya banyak pengulangan dan pada tempat yang tertentu serasa tidak cukup momentum.Bagai tak sampai dan senteng sana sini.Akan tetapi sebaik sahaja skrip ini diberikan kepada pelakon Perancis, Tahar Rahim; ikon Hollywood Jodie Foster dan Benedict Cumberbatch; filem The Mauritanian menjadi demikian menyerlah.Malah skrip yang lemah itu serasa diselamatkan.Filem ini mengisahkan nasib Mohamedou Ould Salahi yang meringkuk selama 14 tahun di Guantanamo Bay dikurung tanpa sebarang dakwaan jenayah.Dia diculik tidak lama setelah peristiwa 9/11 dan dituduh melatih salah seorang penyerang kejadian 11 September di Amerika.Untuk rekod, tiada bukti dapat menghubungkan beliau dengan tuduhan tersebut melainkan salah seorang penyerang tragedi tersebut pernah singgah di rumahnya di Jerman dan bermalam di situ.Urusan mereka hampir tiada, dan Mohamedou kelihatannya hanya mahu buat baik berpada-pada kepada saudara seagama di sebuah negeri asing.Akibat kebaikan berpada itu ialah nasib malang yang demikian nestapa.Salahi seorang warga Mauritania menceritakan nasibnya yang malang itu dalam sebuah buku bertajuk Guantanamo Diary (2015).Kevin Macdonald mengangkatnya menjadi filem dengan judul The Mauritanian dan menampilkan secara “biasa”.Penjara, kurungan, bilik fail yang semak, kamar peguam yang tertekan, bilik mahkamah dan sesekali latar gurun dan laut yang bunyinya lunak diselang-selikan.Ia adalah rencah drama Hollywood yang biasa kita tatap.Cuma skrip yang biasa di tangan pelakon yang unggul, dapat ditukarkan sebagai satu epik lakonan yang membekas.Naratif Salahi yang dipindahkan ke filem ini, seperti diingatkan di awal filem – ini bukan berdasarkan kisah benar – akan tetapi adalah kisah benar.Mungkin dengan niat untuk tidak terlalu merubah dan berdrama, lakon layar The Mauritanian diadaptasi dengan terlalu berhati-hati.Akibatnya serasa kering padahal ia boleh sangat mengemosikan, atau serasa berampai dan tidak terfokus padahal sepatutnya memanusiawikan.Namun, kelihatannya semua pelakon The Mauritanian dipilih dengan penuh waspada, di mana semua mereka melakonkan watak-watak yang disediakan dengan cemerlang sekali.Jodie Foster dalam The Mauritanian.Jodie Foster yang membawa watak Nancy Hollander peguam liberal yang diberi kes Salahi mempunyai satu tugas mudah, memastikan kerajaan Amerika Syarikat (AS) mendakwa Salahi dengan sesuatu dan jika tiada, melepaskannya.Hollander percaya pada prinsip semua orang berhak diberi keadilan, meskipun dia dituding raksaksa.Akan tetapi kes habeas corpus yang mudah itu membuka pelbagai bekas kotor yang disembunyikan.Setiap anak tangga mahkamah yang didaki Hollander dan pembantunya Teri (lakonan Shailene Woodley) menunjukkan banyaknya masa yang berlalu, sehinggalah potret besar di mahkamah beralih dari wajah Bush kepada Obama.Di satu peringkat, Teri meninggalkan Hollander kerana percaya Salahi memang bersalah.Bosnya bagaimanapun berpendirian nekad, dia hanya ingin memastikan Salahi mendapat perbicaraan yang adil.Dia tidak mempedulikan apa pun badai.Di sela itulah ditampilkan pihak pendakwaan, Leftenan Kolonel Stuart Couch (Cumberbatch) yang juga mencari satu sebab atau petunjuk untuk mendakwa Salahi.Couch adalah seorang yang patriotik malah kehilangan teman dalam kejadian 9/11 itu.Namun dia juga percaya tentunya ada seseorang yang bertanggungjawab atas pembunuhan di World Trade Center itu, cuma dia tidak percaya sesiapa sahaja boleh dipertanggungjawabkan.Lapis demi lapis hayat Salahi yang ternyata sudah tepu itu (14 tahun dikurung) terdedah dan Hollander menemukan bagaimana dan mengapa pemuda tersebut membuat pengakuan (meskipun tiada bukti jelas).Salahi diseksa dengan teruk sekali.Malah, jika tidak kerana diari Salahi, kita tidak akan mengetahui bagaimana AS melanggar hak asasi manusia dan keluhuran perlembagaannya sendiri dengan menyeksa tahanan di Guantanamo.Pelbagai jenis penyiksaan ditimpakan ke atas Salahi; dari curahan air, ke titis air; didedahkan kepada bunyi muzik kuat selama berjam-jam, temubual 18 jam sehari, tendang-pukul, seks paksa, serangan psikologi, direndam kepala di tengah laut dari bot laju, dan seribu satu macam lagi penyeksaan – Salahi tidak mengaku salah, sehingga satu saat dia patah.Tahar Rahim, pelakon Perancis keturunan Arab yang masyhur di Eropah memberikan lakonannya yang terbaik.Skrip lemah dan buntu dihidupkan olehnya dengan begitu mendalam.Sebagai Salahi, Tahar menunjukkan bagaimana penjara 14 tahun itu tidak membekas pada jiwa seorang yang benar-benar tidak bersalah.Pada satu ketika, untuk membolehkan dirinya waras; dia membayangkan alun ombak pantai Mauritania.Satu saat lain, dia menerima penghinaan memalukan, diterajang diperkosa dan diaibkan.Dalam tekanan demi tekanan yang makan tahun itu, Salahi menempelkan dirinya kepada sembahyang dan doa.Tahar Rahim terlihat sungguh menjiwai watak sebagai Salahi, dan ini membolehkan pasangannya iaitu Jodie Foster sebagai Hollander ikut bernyawa.Mereka bagai saling menyalurkan tenaga lakonan dan memastikan setiap dari mereka saling berkesan.Jodie Foster sebagai pelakon pembantu serasa berbeza dari Taxi Driver (sebagai pelacur kanak-kanak), The Accused (mangsa perkosa), dan lakonan ikoniknya sebagai ejen FBI dalam Silence of the Lamb.Ruang untuk Jodie Foster menonjolkan kebolehannya sangat terhad. Ruang lakonnya balik-balik adengan Hollander membaca pelbagai surat, atau dokumen berkaitan kes; dan pulang kembalinya ke Guantanamo; tetapi untuk seorang pelakon berpengalaman; dan kerja kamera yang bagus; segenap mimik muka, ketar marah dan empati bertukar kasihan yang terpancar pada matanya sudah memadai sehingga kesungguhan Nancy Hollander terapung sambil menahan rasa gentar kerana sudah dilabel sebagai peguam sang teroris.Tidaklah mengejutkan, Jodie Foster berhasil meraih anugerah Golden Globe yang berlangsung kelmarin menerusi watak ini.Sayang sekali Tahar Rahim, dan Cumberbatch terlepas pandang untuk pelbagai pencalonan musim anugerah Hollywood ini.Bush membuka Guantanamo, Obama berjanji menutupnya tetapi tinggal janji.Trump yang teruk itu menyimpannya; dan kini Biden pula berjanji menutupnya. Filem The Mauritanian ini bagai mengintai Rumah Putih. Ia adalah nota yang memomokkan setiap presiden.Ada satu tips yang baik diperolehi dari pengalaman filem The Mauritanian ini, skrip yang tidak utuh kadang-kala dapat diwarnai dengan bagus sekali jika diberi kepada pelakon yang berpengalaman.Namun, dalam “scene” filem tempatan kita akan melihat kedua-duanya sama buruk; lakon layar dan naratif yang hampas diperan oleh pelakon cap losyen kuning yang begitu permukaan.


Perang Ukraine: 5 pelajaran buat Malaysia

Perkara utama bagi sesebuah negara ialah memelihara keamanan dan mengelak peperangan.Apabila sudah berlaku peperangan, amat sukar untuk dihentikan dan mendapatkan penyelesaian.Namun terdapat lima pelajaran untuk Malaysia yang boleh diambil daripada Perang Ukraine.Pertama, kepentingan kekuatan pertahanan.Kedua, sebarang pembelian alat-alat ketenteraan hendaklah bersih dari rasuah.Ketiga, tidak terlalu bergantung kepada pakatan ketenteraan.Keempat, kepentingan perpaduan rakyat dan integrasi nasional.Kelima, keperluan memiliki pemimpin yang mampu melindungi rakyatnya daripada bencana peperangan.Malaysia dengan Ukraine adalah jauh berbeza.Tetapi sistem bernegara moden yang diamalkan di seluruh dunia termasuk Malaysia dan Ukraine adalah serupa.Tentunya perkara ini sentiasa menjadi perbincangan dalam kalangan ahli politik, penjawat awam, ahli akademik, para penyelidik dan wartawan dalam bidang hubungan antarabangsa, pertahanan dan sejarah.Negara yang mempunyai pertahanan kuat akan menghalang mana-mana negara jiran untuk berfikir melanggar dan menakluknya.Sememangnya Ukraine yang merdeka pada tahun 1991 ekoran keruntuhan Soviet Union adalah kecil dalam seba-serbi berbanding Rusia.Tetapi ia cukup besar untuk mampu berdepan dengan Moscow.Ukraine merupakan republik kedua terbesar hasil daripada Soviet Union selepas Rusia.Kemampuan pertahanan tentunya memerlukan kedudukan ekonomi yang baik.Untuk itu Ukraine mampu membina pertahanannya jika diberi perhatian khusus mulai tahun 1991.Pada masa itu pun Rusia juga berada dalam keadaan lemah.Kedua-duanya mewarisi sistem ketenteraan Soviet Union.Ukraine yang kuat akan membuatkan Rusia berfikir banyak kali sebelum menyerang.Semasa baru ditubuhkan pada tahun 1991, dengan hasrat untuk hidup secara aman dan demokratik tentulah tiada tanda Persekutuan Rusia di bawah pimpinan Boris Yeltsin akan menyerang Ukraine.Tetapi perubahan pimpinan menjadikan keadaan berbeza.Malaysia kini dalam keadan aman, selamat dan bebas daripada sebarang ancaman asing.Tetapi keadaan ini tidak boleh dipandang sebagai suatu yang akan sentiasa berkekalan tanpa sebarang usaha untuk memeliharanya.Paling akhir Malaysia diancam oleh negara jiran ialah pasa tahun 1964 apabila Indonesia melancarkan konfrontasi.Ia berakhir apabila berlaku perubahan rejim di Jakarta.Sejak konfrontasi, kekuatan pertahanan negara dipertingkatkan untuk menghalang sebarang kemungkinan.Tetapi dengan keadaan yang bertambah aman di rantau ini, tumpuan perbelanjaan negara tentulah kepada pembangunan seperti infrastruktur, kesihatan, pendidikan dan industri.Namun, suasana di rantau ini tetap ada cabarannya.Bagi Malaysia, Filipina masih tidak menggugurkan tuntutannya ke atas Sabah.Sementara China menduduki kawasan yang masih dalam pertikaian di Laut China Selatan, yang mana Malaysia adalah antara negara yang masih mempunyai tuntutan.Singapura, yang walaupun amat kecil melakukan peningkatan kekuatan pertahanannya sejak republik itu ditubuhkan pada tahun 1965.Dalam pertimbangannya tentulah ia mengambil kira ancaman yang mungkin timbul dari negara-negara jirannya yang besar iaitu Malaysia dan Indonesia.Senario jika berlaku perubahan rejim yang boleh memusuhinya tentu diambil kira.Maknanya mana-mana negara yang menimbang untuk menyerangnya akan berfikir banyak kali kerana serangan balas boleh menjadi lebih buruk lagi.Namun peningkatan keupayaan pertahanan yang berlebihan boleh membawa kepada perlumbaan senjata.Kunci di sini ialah prinsip imbangan kekuatan.Jika imbangan ini berlaku, maka persaingan perlumbaan senjata akan menimbulkan suasana tidak nyaman di rantau ini.Singapura mampu untuk meningkatkan keupayaan pertahanan kerana kedudukan ekonominya, dari segi perbandingan, ia merupakan sesuatu yang tidak dimiliki oleh Malaysia dan Indonesia.Langkah Singapura bekerjasama dengan Israel dalam bidang pertahanan adalah haknya sebagai sebuah negara berdaulat tetapi ia menimbulkan rasa tidak selesa dalam sebahagian kalangan rakyat Malaysia dan Indonesia yang boleh melihatnya sebagai provokasi.Seperti apa yang berlaku di Ukraine, sebuah negara berdaulat bebas hendak bersekutu atau berpakat dengan sesiapa.Tetapi kedudukan geopolitiknya perlu mengambil kira kepentingan negara-negara jiran.Dalam hal Ukraine, kepentingan Rusia perlu diambil kira juga.Moscow berasa terancam dengan sebarang kehadiran tentera Amerika Syarikat (AS) atau sekutunya di Ukraine.Pelajaran kedua daripada Perang Ukraine ialah rasuah dalam soal pembelian senjata dan peralatan tentera.Ada laporan berlaku rasuah berhubung pembelian aset ketenteraan di negara itu sebelum peperangan ini.Berita rasuah berhubung hal peralatan pertahanan adalah lumrah di dunia, khususnya di negara-negara dunia ketiga.Umpamanya, India pernah melalui skandal ini.Harga peralatan senjata amat mahal.Kapal selam, jet pejuang, kereta kebal hinggalah kepada trak dan peralatan pengintipan bukannya murah.Wang rakyat yang digunakan untuknya bukannya sedikit.Ia pula melibatkan jurujual dan orang tengah yang meraih komisen berjuta dolar.Tentulah perkara ini sukar untuk disiasat kerana ia merupkan perkara sensitif yang melibatkan soal keselamatan negara.Tetapi apabila melihat aset-aset ketenteraan yang di bawah piawai, maka tentulah timbul syak-wasangka terhadap soal pembelian alat-alat ini.Negara yang mudah terdedah kepada rasuah akan menjejaskan keupayaan pertahanannya.Pelajaran ketiga ialah berhubung dengan pakatan pertahanan dengan negara asing.Ukraine berharap negara-negara Barat dapat membantunya apabila Rusia menyerangnya.Sebab itu ia merancang untuk menyertai Kesatuan Eropah (EU) dan Pertubuhan Perjanjian Atlantik Utara (Nato).Tetapi walaupun pakatan ini boleh membantu, ia tidak menjamin keselamatan Ukraine.Sebaliknya, ia menambahkan lagi kemarahan dan sebab untuk Rusia menyerang.Apabila berlaku serangan, blok barat pun tidak dapat membantu menghalangnya.Ia bermakna, menjadi sekutu barat mempunyai padahnya.Malaysia adalah anggota Perjanjian Pertahanan Lima Kuasa (FPDA) yang turut disertai oleh Singapura, United Kingdom, Australia dan New Zealand yang ditubuhkan pada tahun 1971 ekoran pengunduran tentera British dari rantau timur daripada Suez pada tahun 1967.Ia bukanlah suatu pakatan ketenteraan.Walaupun kunci pada perjanjian ini ialah menetapkan “perbincangan segera” jika berlaku ancaman pada mana-mana anggota tetapi tiada komitmen untuk campur tangan seperti mana pakatan seumpama Nato.Dari satu segi, ia merupakan perjanjian kuasa komanwel iaitu UK, Australia dan New Zealand untuk membantu Malaysia dan Singapura.FDPA merupakan legasi Perang Dingin ketika mana Malaysia adalah sekutu barat.Ia boleh membantu tetapi tidak menjamin keselamatan Malaysia jika diserang.Pelajaran keempat dari Perang Ukraine ialah perlunya perpaduan rakyat dan integrasi nasional.Sejak keluar dari Soviet Union, terdapat perpecahan dalam kalangan rakyat Ukraine, khususnya antara mereka yang menggunakan bahasa Ukraine dengan penutur bahasa Rusia.Ketika Ukraine dalam Soviet Union, bahasa rasmi adalah Rusia dengan bahasa Ukraine turut digunakan.Ditambah pula Ukraine dan Rusia adalah serumpun dengan warisan budaya kedua-duanya berkisar pada mazhab Kristian Ortodoks yang lahir di Kyiv.Tetapi kerajaan Ukraine mengamalkan polisi menekan bahasa Rusia yang akhirnya meminggirkan penutur bahasa itu di kawasan timur yang dikenali sebagai wilayah Donbas.Akhirnya Crimea mengisytiharkan pemisahan daripada Ukraine dan menyertai Rusia.Wilayah Lugansk dan Donetsk mengisytiharkan kemerdekaan dan berlaku perang pemisahan.Kesemua ini melibatkan campur tangan Rusia yang membawa kepada peperangan sekarang.Di Malaysia, walaupun bahasa Melayu merupakan bahasa kebangsaan tetapi bahasaa Mandarin dan Tamil bebas untuk dijadikan bahasa pengantar sekolah.Namun terdapat beberapa isu perkauman yang perlu ditangani supaya semua kaum berasa kebersamaan dalam berkongsi negara.Selain perpaduan kaum, integrasi nasional antara Semenanjung, Sarawak dan Sabah wajar ditingkatkan.Suara-suara kemerdekaan Sarawak adalah tanda-tanda tidak baik untuk keutuhan nasional.Pelajaran kelima adalah mengenai kepimpinan negara dan kecekapan kerajaan.Apabila berlaku saja peperangan di Ukraine, tentulah dengan mudah dunia menyalahkan Presiden Vladimir Putin kerana beliau yang mengarahkan serangan dan pelanggaran ke atas negara itu.Tetapi di pihak Ukraine, tentulah boleh dipersalahkan pada Presiden Volodymyr Zelensky.Maknanya kelemahan kepimpinannya yang membawa kepada negara itu dilanggar.Serentak itu, ia juga menandakan kelemahan jentera kerajaan Ukraine.Daripada para diplomatnya hingga kepada jeneral yang tidak cukup berkesan untuk membantu presiden mengelak perang.Zelensky dipilih oleh majoriti rakyatnya.Mungkin kerana mereka menolak calon-calon presiden lain yang dirasakan bergelumang dengan rasuah sementara Zelensky adalah seorang yang bersih.Tetapi mungkinkah beliau dipilih kerana populariti sebagai pelakon dan pelawak?Begitulah demokrasi.


Rakyat Palestin raikan pengumuman gencatan senjata Israel, Hamas

Gencatan senjata antara Israel dan gerakan Hamas diumumkan awal pagi tadi selepas 11 hari pertempuran yang menyaksikan ratusan korban.Gencatan senjata itu diraikan penduduk Palestin yang membanjiri jalanan selepas 11 hari terpaksa melindungkan diri daripada serangan Israel.Wartawan AFP di Tebing Barat berkata, buat kali pertama kereta mula menyusuri jalan raya sambil membunyikan hon dan orang ramai menjalani kehidupan biasa, malah beberapa das tembakan turut kedengaran bagi meraikan gencatan senjata itu.Selepas pengumuman gencatan senjata itu, tiada lagi siren amaran dibunyikan di Israel bagi memberi amaran mengenai serangan roket Hamas, sekali gus menjadi petanda gencatan senjata itu dipatuhi kedua-dua belah pihak.Gencatan senjata yang diusahakan Mesir itu turut membabitkan kumpulan bersenjata kedua paling berpengaruh di Gaza, Jihad Islami, yang turut bersetuju untuk tidak lagi melakukan serangan susulan tekanan antarabangsa bagi menghentikan keganasan bermula 10 Mei lalu.Tokoh veteran Hamas, Khalil al-Hayya, menyifatkan pengumuman gencatan senjata itu sebagai satu kejayaan.Pihak Israel, dalam satu kenyataan berkata kini terpulang kepada kepimpinan politik pada peringkat akar umbi untuk menentukan hala tuju seterusnya bagi konflik di antara kedua-dua pihak.Presiden Amerika Syarikat Joe Biden turut mengalu-alukan pengumuman gencatan senjata tersebut.“Saya percaya kita ada peluang untuk bangunkan kedamaian dan saya komited untuk realisasikannya” kata Biden dalam sebuah ucapan di Rumah Putih.Beliau turut memuji Mesir kerana menjadi pihak tengah dalam mencapai persetujuan bersama antara Hamas dan Israel.Setiausaha Negara Amerika Syarikat (AS), Antony Blinken, berkata beliau sedia ke Asia Barat pada bila-bila masa jika boleh membantu Israel dan penduduk Palestin mengakhiri keganasan serta meneruskan kehidupan seperti biasa.


‘Halal’, kata agamawan selepas perdebatan berhubung makanan sumbangan bukan Islam

Tokoh agama berbeza pandangan berhubung makanan dimasak bukan Islam ketika perdebatan di media sosial timbul selepas banjir melanda Lembah Klang baru-baru ini.Bekas menteri di Jabatan Perdana Menteri (Hal Ehwal Agama) ketika pentadbiran kerajaan Perikatan Nasional, Zulkifli Mohamad Al-Bakri berkata umat Islam dibenarkan memakan masakan yang disediakan bukan Islam yang tidak tergolong sebagai ahli kitab selagi ia tidak melibatkan haiwan yang disembelih.Ahli kitab merujuk penganut agaman Kristian dan Yahudi.Penjelasan itu dibuat susulan pertikaian mengenai penerimaan makanan yang disumbangkan oleh komuniti Sikh kepada mangsa-mangsa banjir dalam kalangan umat Islam.Zulkifli yang merupakan bekas mufti Wilayah Persekutuan juga turut dilihat cuba menghentikan perdebatan tersebut.“Penganut Sikh mengamalkan diet vegeterian.“Ini bermakna, mereka sama sekali tidak menjamah daging,” katanya menerusi ciapan di akaun Twitter baru-baru ini.Sejak 19 Disember, pihak Gurdwara Sahib di Petaling Jaya bersama sukarelawan terdiri daripada pelbagai latar belakang termasuk umat Islam bersama-sama menyediakan makanan panas untuk diagihkan kepada mangsa-mangsa banjir sekitar Lembah Klang.Usaha murni ini ekoran kejadian banjir yang melanda lapan negeri di Malaysia yang menyebabkan ramai terputus bekalan makanan selain mengalami kerugian hingga ratusan ribu ringgit disebabkan bencana itu.Malah, beberapa kawasan di Selangor seperti Taman Sri Muda di Shah Alam lumpuh apabila rumah penduduk ditenggelami air yang meningkat hingga ke paras bumbung.Bagaimanapun usaha murni menyediakan makanan itu menjadi pertikaian segelintir pengguna media sosial yang mempersoalkan status halal dan hukum menerima makanan tersebut.Sementara itu, Mufti Negeri Sembilan Mohd Yusof Ahmad, menjelaskan hukum bagi memakan makanan masakan orang bukan Islam disebabkan terputus bekalan makanan atau berada dalam keadaan darurat adalah harus.Beliau berkata, ini juga termasuk bagi memakan makanan yang disembelih seperti ayam.Bagaimanapun, beliau menegaskan, keadaan ini hanya dibenarkan apabila tiada pilihan makanan halal.“Dalam keadaan untuk menyelamatkan nyawa dan tiada lagi pilihan lain, ia diharuskan,” katanya ketika dihubungi MalaysiaNow.“Jika ada pilihan lain seperti roti atau buah-buahan, maka mestilah mengambil yang dipercayai halal.”Mengulas lanjut, Yusof menjelaskan, masakan bukan Islam yang diragui status halalnya adalah kerana kemungkinan dicampur dengan bahan yang tidak suci seperti arak dan lain-lain.Tambahnya, apabila individu itu mempunyai pilihan, maka dia tidak berada dalam keadaan darurat dan tidak boleh mengambil masakan yang dipercayai tidak halal.“Tinggalkan apa-apa yang meragukanmu (dari segi halal/suci) kepada sesuatu yang tidak meragukanmu,” katanya yang memetik hadis Nabi Muhammad.


Mengapa automasi Malaysia masih ketinggalan?

Krisis kekurangan tenaga pekerja yang berlaku di Malaysia terutamanya pasca pandemik menimbulkan persoalan mengenai automasi sebagai satu penyelesaian kepada tenaga kerja manual selain kebergantungan kepada pekerja asing yang lebih murah.Media sebelum ini melaporkan sektor ekonomi kerugian berbilion ringgit kerana kekurangan pekerja apabila terpaksa menolak pesanan dari pihak luar selain hasil sawit tidak dikutip.Ia berbalik kepada model ekonomi yang memacu Malaysia menjadi antara negara paling membangun di rantau Asia Tenggara apabila tenaga buruh yang murah menjadi tarikan kepada syarikat asing seperti Jepun dan Amerika Syarikat untuk menghasilkan produk masing-masing di sini.Pengarah Makmal Penyelidikan Elektromobiliti Inovatif Universiti Teknologi Mara, Amalina Amir berkata negara sebenarnya memperuntukkan jutaan ringgit untuk teknologi automasi dengan kerjasama Jepun.“Tetapi tiada syarikat yang mempunyai teknologi akan memindahkannya kepada syarikat atau negara yang boleh jadi pesaingnya,” katanya kepada MalaysiaNow.Katanya, paten teknologi dan proses automasi yang didaftarkan pihak lain bakal menjadi cabaran untuk Malaysia bergerak ke arah memiliki teknologi sendiri.Pembangunan teknologi kecerdasan buatan (AI) untuk revolusi industri 4.0 menjadikannya sukar untuk Malaysia menawarkan sistem automasi kepada syarikat-syarikat pembuatan global.Ini kerana, negara tidak mempunyai kepakaran automasi sedia ada.Presiden Persekutuan Pekilang-Pekilang Malaysia Soh Thian Lai berkata kebanyakan industri sudah mencapai tahap 40% automasi, berdasarkan satu kaji selidik yang dijalankan persatuan itu dengan Institut Kajian Ekonomi Malaysia.Ia membabitkan aktiviti operasi seperti pemasangan, pemeriksaan dan ujian, pengurusan bahan, pempakejan, kawalan proses, mesin, pengurusan maklumat dan gudang.“Tahap automasi berbeza antara satu syarikat dengan yang lain, bergantung kepada sifat industri dan produk, memandangkan sesetengah proses masih memerlukan tugasan manual berbanding automasi ekoran jumlah kecil, keperluan pengubahsuaian, dan perbezaan saiz bahan mentah.“Automasi dalam proses-proses ini mungkin mengakibatkan kos yang lebih tinggi dan ketidakcekapan,” katanya.Namun Soh berkata, Malaysia mempunyai banyak ruang untuk mengingkatkan automasi dalam banyak proses lain.Ia bukan semata-mata bagi mengurangkan kebergantungan kepada buruh yang tidak mempunyai kemahiran atau berkemahiran rendah, bahkan mengingkatkan produktiviti menerusi kualiti yang konsisten dan kadar pengeluaran yang lebih tinggi.Sebagai pengeluar minyak sawit kedua terbesar dunia, Malaysia juga harus memanfaatkan teknologi untuk sektor itu.Perladangan juga antara sektor yang bergantung kepada tenaga buruh murah.Ketua Pengarah Lembaga Minyak Sawit Malaysia, Ahmad Parveez Ghulam Kadir berkata, buat masa ini, automasi perladangan sawit masih baru dan kebanyakan teknologi masih dalam peringkat penyelidikan dan pembangunan.“Teknologi automasi di sektor pemprosesan sawit seperti di kilang sawit, kilang penapisan dan sebagainya, sudah mencapai tahap matang.“Walau bagaimanapun, ruang penambahbaikan sentiasa ada seiring dengan kemajuan teknologi yang dinamik,” katanya.Menurutnya, teknologi automasi sedia ada mampu untuk ditambah baik untuk penggunaan dalam ladang sawit dan merangkumi semua aktiviti perladangan, termasuklah penuaian buah tandan segar.“Beberapa aplikasi robotik didapati sesuai untuk dimajukan seperti penggunaan lengan robot, sistem haptik, penderia dan sebagainya.“Teknologi ini boleh digabungkan dengan teknologi lain seperti jentera tanpa pemandu (unmanned ground vehicle), dron dan sebagainya untuk adaptasi automasi penuaian sawit.“Namun beberapa sistem sokongan perlu tersedia untuk memastikan sistem automasi berfungsi secara berkesan,” katanya.Sementara itu, felo Akademi Sains Malaysia Ahmad Ibrahim berkata automasi banyak memerlukan infrastruktur digital, seperti teknologi 5G.“Kita masih menghadapi masalah membangunkan 5G selain harga jalur lebar antara termahal dalam dunia.“Usaha mesti dilakukan bagi mengurangkan lagi kos,” katanya.Soh berkata, automasi memerlukan sejumlah pelaburan besar dan jangka panjang, mengikut sumber dan kapasiti satu-satu firma.Katanya, komponen lain yang diperlukan termasuk pengetahuan (know-how), sumber manusia, peralatan, analisis data.“Perlu ada sokongan berterusan untuk aktiviti automasi dan naik taraf dalam kesemua komponen itu, terutama untuk industri kecil dan sederhana memandangkan mereka perlu usaha dan pelaburan yang lebih besar untuk automasi dan operasi kilang,” katanya.Amalina pula berpendapat tindakan kerajaan menyediakan pelbagai institusi latihan teknikal dan vokasional (TVET) merupakan langkah yang betul untuk memajukan automasi di Malaysia.Ini kerana negara perlu mencipta dan menghasilkan produk sendiri untuk pasaran global.“Bagi automasi, ikut langkah syarikat-syarikat berteknologi tinggi yang menggunakan KUKA Robotic Corporation sebagai penyedia barisan pengeluaran automatik, untuk meningkatkan kualiti dan keberkesanan penghasilan.“Malaysia boleh menggunakan syarikat-syarikat seperti KUKA untuk penghasilan di Malaysia, dan jimatkan jutaan ringgit yang dihabiskan untuk penyelidikan dan kajian yang tidak ke mana-mana,” katanya.


PAS yakin Agong tak layan ‘tindakan desprados’ Anwar

PAS mengulangi ikrar sokongan terhadap Perdana Menteri Muhyiddin Yassin menjelang panggilan mengadap Anwar Ibrahim ke Istana Negara Selasa depan, mengatakan Agong tidak akan melayan tindakan “desprados” presiden PKR itu.Setiausaha Agung PAS Takiyuddin Hassan berkata kesemua 18 ahli Parlimen parti Islam itu berdiri teguh di belakang Muhyiddin dan kerajaan Perikatan Nasional (PN).“Dalam hal ini PAS sekali lagi amat yakin Yang di Pertuan Agong tidak akan melayan tindakan ‘desprados’ ini, sebaliknya Baginda akan mengendalikannya berdasarkan peruntukan undang-undang dan Perlembagaan negara yang amat jelas,” katanya yang juga menteri di Jabatan Perdana Menteri dalam satu kenyataan pagi ini.Anwar minggu ini berkata Sultan Abdullah Sultan Ahmad Shah berkenan untuk beliau mengadap pada hari Selasa, 13 Oktober, di mana akan mempersembahkan perincian dakwaan memiliki sokongan “kukuh dan meyakinkan” daripada anggota Dewan Rakyat untuk membentuk kerajaan baru.Kenyataan ini dikeluarkan tiga minggu selepas ahli Parlimen Port Dickson itu mengisytiharkan kerajaan pimpinan Muhyiddin tumbang dan beliau bakal membentuk sebuah kerajaan “majoriti Melayu”.“Dalam hal ini PAS sekali lagi amat yakin Yang di Pertuan Agong tidak akan melayantindakan ‘desprados’ ini, sebaliknya Baginda akan mengendalikannya berdasarkanperuntukan undang-undang dan Perlembagaan negara yang amat jelas,” katanya yang juga menteri di Jabatan Perdana Menteri dalam satu kenyataan pagi ini.Takiyuddin berkata, PAS tidak terkesan langsung dengan “retorik yang dibawa Anwar” yang mengatakan mendapat sokongan majoriti anggota Dewan Rakyat.“PAS mengganggap isu yang dibangkitkan oleh individu yang sama ini adalah tindakan terdesak yang mempunyai kepentingan serta cita-cita peribadi di samping ‘menangguk di air keruh’ ketika Kerajaan PN sedang menguruskan masalah Covid-19 serta langkah pemulihan ekonomi negara.“PAS turut berharap kerajaan akan mengambil tindakan undang-undang yang tegas terhadap mana-mana pihak yang menimbulkan keresahan dan kekeliruan rakyat, di samping mengakibatkan terjejasnya sektor ekonomi negara daripada tindakan tersebut,” katanya.


Individu sengaja rakam tugas polis boleh dikenakan tindakan, kata Bukit Aman

Individu yang sengaja merakam video atau mengambil gambar anggota polis yang sedang bertugas sehingga menganggu siasatan, merupakan satu kesalahan dan boleh disiasat mengikut Seksyen 233 Akta Komunikasi dan Multimedia 1998, kata Pengarah Jabatan Siasatan Jenayah Bukit Aman Huzir Mohamed.Beliau berkata perbuatan itu jika ditularkan dengan apa jua cara sekalipun dilihat tidak bertanggungjawab selain boleh menggangu ketenteraman awam.“Pihak polis ingin mengingatkan bahawa setiap siasatan dijalankan adalah sulit dan tidak boleh didedahkan sewenang-wenangnya apatah lagi ia ditularkan di media sosial.“Polis juga menegaskan bahawa tindakan merakam video atau gambar bukanlah satu kesalahan jenayah namun demi kepentingan siasatan jika ia dikongsi, disebar dan ditularkan boleh menggangu proses siasatan,” katanya dalam kenyataan hari ini.Huzir mengulas berhubung penahanan seorang individu lelaki yang ditahan kerana disyaki menghalang tugas polis dengan merakam operasi serbuan di sebuah rumah di Petaling Jaya, Selangor pada Sabtu lepas.“Pihak polis ingin mengingatkan bahawa setiap siasatan dijalankan adalah sulit dan tidak boleh didedahkan sewenang-wenangnya apatah lagi ia ditularkan di media sosial.“Lelaki berkenaan telah membuat rakaman secara langsung melalui Facebook Live dengan menggunakan telefon bimbitnya. Amaran diberi supaya tindakan itu dihentikan namun individu itu berdegil dan polis terpaksa menahannya kerana menghalang tugas penjawat awam,” katanya.Dalam pada itu, Huzir memaklumkan sebanyak 41 laporan polis dibuat terhadap catatan bertajuk “YDPA Should Not Interfere In National Affairs” di laman Facebook mengaitkan kes berkenaan.“PDRM turut menggesa orang ramai untuk sentiasa memberikan kerjasama dan tidak menggangu pihak polis menjalankan siasatan dan tindakan tegas akan diambil terhadap mereka yang sengaja menggugat keselamatan dan ketenteraman awam,” katanya.Sebelum ini, Bernama melaporkan serbuan di Petaling Jaya itu dilakukan berhubung siasatan kes Akta Hasutan melibatkan Persatuan Pemuda Baharu Universiti Malaya (Umany).


Muhyiddin singgah bazar Ramadan lawat peniaga, tinjau SOP

Perdana Menteri Muhyiddin Yassin hari ini meluangkan masa berkunjung ke bazar Ramadan di Presint 3 di Putrajaya bagi meninjau keadaan peniaga serta kepatuhan orang ramai kepada prosedur operasi standard (SOP).Beliau tiba di tapak bazar pada pukul 5.00 petang dan kehadirannya di bazar berkenaan kira-kira setengah jam itu menarik perhatian ramai pengunjung.Muhyiddin turut berbual dengan peniaga apabila singgah membeli juadah untuk berbuka antaranya kuih kaswi gula merah, laksa dan mi kolok.Pemilik gerai MyTalam Kuih, Wichi Yuso, 48, berkata beliau pada mulanya tidak perasan kehadiran perdana menteri di gerainya kerana Muhyiddin memakai pelitup muka.“Memang terkejut kerana tidak tahu perdana menteri akan singgah bazar Ramadan hari ini. Beliau beli kuih tradisional dan sempat bertanya khabar saya dan keluarga,” katanya yang menjual pelbagai kuih-muih tradisional di gerainya.“Saya gembira tapi tidak sempat berswafoto dan berbual panjang dengan perdana menteri kerana SOP,” katanya.Pemilik gerai Citarasa Sarawak, Khairul Mohd pula berkata beliau tidak menyangka perdana menteri akan datang ke bazar itu hari ini.“PM (perdana menteri) singgah beli laksa Sarawak dan mi kolok.“Rasanya itu memang kesukaan beliau kerana kakak saya yang membuka gerai di Sarawak pun cakap beliau singgah makan di sana ketika lawatan kerjanya ke Sarawak baru-baru ini,” katanya.


Saarani angkat sumpah jawatan sebagai MB Perak

Ahli Dewan Undangan Negeri (Adun) Kota Tampan Saarani Mohamad mengangkat sumpah jawatan sebagai Menteri Besar di hadapan Sultan Perak Sultan Nazrin Shah petang semalam.
Terdahulu, Saarani, 61, menerima watikah pelantikan daripada Sultan Nazrin pada Istiadat Pelantikan dan Mengangkat Sumpah Jawatan Menteri Besar Perak di Balai Istiadat Kecil Istana Iskandariah.
Beliau kemudian menandatangani surat pelantikan dengan disaksikan hakim utama Mahkamah Tinggi Ipoh Abdul Wahab Mohamed.
Sultan Nazrin telah memberi perkenan pelantikan Saarani berpandukan Perkara 16 Fasal 2 (a) Undang-Undang Tubuh Kerajaan Perak setelah pada timbangan baginda, Adun Kota Tampan itu boleh mendapat kepercayaan sebahagian besar Adun.
Pelantikan Pengerusi Umno Negeri Perak itu sebagai menteri besar dipersetujui oleh Pakatan Harapan (PH) dan Barisan Nasional (BN) selepas kedua-dua gabungan politik bersetuju menjalin kerjasama membentuk kerajaan negeri.
Pada PRU15, Perikatan Nasional (PN) memperoleh 26 kerusi manakala PH dan BN masing-masing mendapat 24 serta sembilan kerusi sekali gus membentuk kerajaan negeri baru di Perak.


Kerajaan teliti keperluan tambah jawatan hakim Mahkamah Tinggi di Sabah, Sarawak

Kerajaan meneliti keperluan menambah jawatan hakim Mahkamah Tinggi untuk Sabah dan Sarawak susulan peningkatan jumlah kes, kata Perdana Menteri Anwar Ibrahim.
Dalam sidang media selepas mempengerusikan mesyuarat Kabinet hari ini, beliau berkata perkara itu merupakan antara cadangan yang dikemukakan pada mesyuarat tersebut.
“Dikemukakan juga cadangan mengenai penambahan jawatan Hakim Mahkamah Tinggi untuk Sabah dan Sarawak. Kita berikan sedikit keutamaan terutamanya penambahan jawatan-jawatan kerana meningkatnya  kes-kes di Sabah dan Sarawak,” kata beliau.
Anwar berkata proses pelantikan Hakim Mahkamah Tinggi untuk Sabah dan Sarawak perlu dirujuk kepada Yang di-Pertua Negeri masing-masing.
“(Kalau) ikut dalam peraturan fasal Perlembagaan (pelantikan) kena rujuk Yang Dipertua Sabah dan Sarawak sebelum dipersembahkan kepada Yang di-Pertuan Agong,” kata beliau.
Perdana menteri berkata mesyuarat turut bersetuju supaya kerajaan melihat kedudukan bangunan mahkamah di Sabah dan Sarawak yang ada dikesan agak daif.


Kes harian kekal di paras 3,200

3,229 kes baru Covid-19 direkodkan hari ini menjadikan jumlah keseluruhan kes sebanyak 2,817,163.Pesakit yang sembuh pula mencatat 2,848 kes hari ini menjadikan jumlah keseluruhan kes sembuh sebanyak 2,744,203.Dalam pada itu, kes yang memerlukan rawatan di unit rawatan rapi (ICU) adalah sebanyak 162 kes di mana 133 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 76 kes di mana 55 daripadanya adalah kes Covid-19.Dari 3,229 kes harian yang dilaporkan pada hari ini, 38 kes (1.2%) adalah daripada Kategori Tiga, Empat, dan Lima, dan 3,191 kes (98.8%) lagi adalah terdiri daripada Kategori Satu dan Dua.


Zahid mulakan tugas sebagai timbalan perdana menteri

Timbalan Perdana Menteri Ahmad Zahid Hamidi hari ini memulakan tugas secara rasmi di Perdana Putra di Putrajaya.
Zahid yang mengenakan sut serba hitam, disambut Ketua Setiausaha Negara Mohd Zuki Ali sebaik tiba di perkarangan Kompleks Perdana Putra pada pukul 8 pagi.
Beliau kemudiannya mengimbas kad perakam waktu di pejabatnya sebelum mengaminkan doa yang dipimpin oleh Penolong Pegawai Hal Ehwal Islam Jabatan Perdana Menteri Kamruzaman Abdul Aziz.
Ahli Parlimen Bagan Datuk itu kemudiannya memasuki pejabatnya serta menandatangani buku selamat datang.
Zahid, 69, diumumkan sebagai timbalan perdana menteri serta memegang portfolio menteri kemajuan desa dan wilayah oleh Perdana Menteri Anwar Ibrahim pada Jumaat lepas.
Pada Sabtu lepas, Zahid yang juga pengerusi Barisan Nasional (BN) antara 27 jemaah Kabinet mengangkat sumpah jawatan di hadapan Yang di-Pertuan Agong Sultan Abdullah Sultan Ahmad Shah di Istana Negara.
Zahid juga dijadual menghadiri mesyuarat khas jemaah menteri yang pertama dipengerusikan oleh perdana menteri.
Perdana Putra menempatkan pejabat-pejabat utama dalam pentabiran negara seperti Pejabat Perdana Menteri, Pejabat Timbalan Perdana Menteri dan Pejabat Ketua Setiausaha Negara.


Menanti isyarat di Sarawak: Apabila penduduk cacat pendengaran pedalaman memerlukan rawatan perubatan

Membesarkan bersama dua adik-beradik kembar yang memiliki cacat pendengaran membuatkan Lorraine Mitchelle Jores mahir menggunakan bahasa isyarat sebelum boleh bercakap.Mempelajari Bahasa Isyarat Malaysia (BIM) bukan sahaja memudahkan dirinya untuk berkomunikasi dengan dua kakak kembarnya itu tetapi kelebihan tersebut turut membantu mereka berinteraksi dengan dunia luar.Selain membantu mereka dalam urusan harian, kelebihan ini menjadikan dirinya berharga terutama apabila kedua kakaknya memerlukan bantuan dalam perkara seperti berurusan dengan kerani bank atau pendaftaran di hospital.Di bangunan Persatuan Orang-Orang Pekak Sarawak (SSD) yang terletak di Kuching, Lorraine, 29 mengatakan perkara pertama yang terlintas di fikirannya apabila mengetahui mengenai Covid-19 adalah: apa akan jadi jika orang cacat pendengaran dijangkiti virus itu?Jawapannya, mereka yang mengalami kecacatan pendengaran yang disahkan positif Covid-19 yang tinggal di kawasan pedalaman Sarawak akan terus dipinggirkan, katanya kepada MalaysiaNow.Kekurangan kemudahan penjagaan kesihatan luar bandar dan golongan profesional terlatih sudah cukup membimbangkan dan keadaan bertambah buruk apabila anda menderita akibat Covid-19 atau penyakit berjangkit yang mengancam nyawa dan cacat pendengaran.Masalah ini bertambah buruk bagi orang cacat pendengaran kerana ketiadaan kakitangan perubatan yang mahir bertutur dalam bahasa isyarat.Lorraine Mitchelle Jores mahir menggunakan bahasa isyarat kerana membesarkan bersama dua adik-beradik kembar yang memiliki cacat pendengaran.Di SSD, Wan Arif Mahmud Wan Umar, 27, memberitahu MalaysiaNow dia tidak dapat membayangkan apa yang akan berlaku kepada individu cacat pendengaran sekiranya mereka dijangkiti Covid-19 kerana tiada orang mampu bertutur bahasa isyarat untuk menjaga mereka.Lorraine menjelaskan, “Kekurangan tenaga kerja kesihatan profesional walaupun jika ada yang memiliki asas bahasa isyarat boleh menjadi satu kelemahan buat golongan cacat pendengaran kerana ia hanya menyukarkan keadaan dan maklumat bercampur aduk.”Ia adalah masalah biasa yang dihadapi golongan ini kerana ketiadaan kakitangan kesihatan dengan kemahiran bahasa isyarat.Wan Arif Mahmud Wan Umar.Golongan cacat pendengaran ini sememangnya sudah tidak mendapat perkhidmatan kesihatan yang baik.Apabila mereka disahkan positif Covid-19, perkara itu terus bertukar menjadi satu mimpi buruk kepada mereka.“Apabila mereka ini didapati positif, mereka akan mendapat rawatan di pusat isolasi di mana hanya doktor dan jururawat sahaja dibenarkan untuk bercakap dengan mereka,” kata Lorraine.Situasi ini secara tidak langsung menyebabkan mereka bersendirian dalam persekitaran asing, tanpa sesiapa dapat membantu untuk menjelaskan apa yang sedang berlaku di sekeliling mereka.“Kebanyakan staf kesihatan tidak mempunyai kemahiran bahasa isyarat dan tidak mampu untuk berkomunikasi secara efektif dengan pesakit cacat pendengaran,” kata Lorraine. “Ini bermaksud mereka tidak mampu dijaga dengan baik.”Pengurus SSD Ernest Ting yang juga cacat pendengaran turut berdepan dengan beberapa insiden yang melibatkan salah faham dengan kakitangan hospital dan klinik.Dia tahu sendiri betapa menakutkan pengalaman itu walaupun ketika mendaftar untuk mendapatkan rawatan.“Keadaan itu selalunya sukar buat saya terutama apabila ingin menjelaskan kepada kakitangan perubatan apa yang saya perlukan. Disebabkan itu, saya berkomunikasi dengan mereka dengan menulis, tetapi masalahnya di sini bukan semua orang cacat pendengaran luar bandar boleh membaca dan menulis.”Walaupun dengan menulis nota dapat membantu golongan cacat pendengaran untuk berkomunikasi dengan orang normal, emosi seperti kerisauan dan panik sukar untuk diterjemahkan dengan tulisan, kata Lorraine.Abdul Shafiq Saperi.Abdul Shafiq Saperi, 34, yang juga cacat pendengaran menjelaskan kekurangan tenaga kerja yang mahir bahasa isyarat di hospital kerajaan dan swasta boleh menimbulkan pelbagai kekeliruan dan kekecewaan kepada semua.Pekerja penghantaran makanan GrabFood itu terpaksa menelefon Lorraine beberapa kali untuk memberitahu apa yang diperlukan ketika dia di klinik.“Saya bersendirian di sana untuk cuba mendapatkan rawatan. Ia agak susah kerana saya menghadapi kesukaran untuk berkomunikasi dengan kakitangan di situ.”Walaupun terdapat peningkatan permintaan terhadap perkhidmatan jurubahasa isyarat, negara hanya ada kurang daripada 100 jurubahasa untuk memenuhi keperluan kira-kira 2,000 individu cacat pendengaran berdaftar dengan Jabatan Kebajikan Sarawak.Bagi mereka yang boleh mendengar, mendapatkan maklumat mengenai pandemik Covid-19 pastinya bukan satu permasalahan besar kerana segala infomasi boleh didapati menerusi radio atau televisyen.Bagaimanapun, bagi mereka cacat pendengaran golongan ini tidak mempunyai banyak pilihan dan hanya segelintir program televisyen sahaja yang menyediakan jurubahasa isyarat.Lorraine menjelaskan perkara ini disebabkan kekangan sumber kewangan dalam usaha menyampaikan maklumat Covid-19 dalam bahasa isyarat.Dia merasakan situasi ini turut menggambarkan ketidakcekapan dalam menangani pemasalahan komuniti cacat pendengaran di Sarawak.“Setiap kali saya menterjemahkan untuk seseorang, bahagian besar tugas itu adalah saya perlu menjelaskan kepada siapa orang itu dan apa hak mereka,” katanya.“Saya perantara bagi golongan cacat pendengaran. Tugas saya sebagai penterjemah untuk merapatkan jurang komunikasi antara mereka dengan orang normal.”“Salah satu cara untuk mewujudkan masyarakat lebih inklusif adalah dengan menyediakan lebih ramai penterjemah, terutamanya di fasiliti kesihatan luar bandar,” katanya.Pada masa ini, individu cacat pendengaran seperti Abdul Shafiq dan Wan Arif Mahmud akan mengguna panggilan video dengan penterjemah ketika ingin berurusan dengan kakitangan perubatan, kata Lorraine.“Jurubahasa isyarat seperti saya tidak bercakap mewakili mereka,” katanya. “Kami hanya menterjemah.”


Pegawai bank sahkan lebih RM45 juta dipindahkan ke akaun Najib pada 2014

Mahkamah Tinggi hari ini diberitahu lebih RM45.8 juta dipindahkan ke dalam akaun peribadi AmBank Najib Razak melalui Vista Equity International Partners Ltd (Barbados) antara Oktober dan Disember 2014.Naib Presiden Jabatan Operasi Perbendaharaan Ambank (M) Berhad, Salmah Daman Huri, 50, melalui keterangan saksinya, berkata dana berjumlah £8,706,021.92 (RM45,837,485.70) dipindahkan ke akaun bekas perdana menteri yang berakhir dengan angka 880 dalam lima transaksi.Vista Equity ialah syarikat yang dimiliki dan dikawal oleh Eric Tan yang merupakan sekutu ahli perniagaan dalam buruan Low Taek Jho atau Jho Low.“Sejumlah RM30,032,250 dipindahkan pada 23 Oktober 2014, dan RM3,624,473.70 dan RM11,567.57 masing-masing pada 24 dan 26 November.“Dua transaksi lain berjumlah RM5,360,065 dan RM6,809,129.43 dilakukan pada 10 dan 18 Disember,” kata saksi pendakwaan ke-23 tersebut semasa perbicaraan bekas perdana menteri itu dalam kes penyelewengan dana RM2.3 bilion dari 1Malaysia Development Berhad (1MDB).Salmah turut mengesahkan lima dokumen yang menunjukkan transaksi pemindahan dari Vista Equity melalui Amicorp Bank dan Trust Ltd, Barbados dan Standard Chartered Bank, London sebelum masuk ke akaun “AmPrivate Banking-1MY” yang berakhir dengan angka 880.Pada hari pertama perbicaraan, pihak pendakwaan berkata ia akan menunjukkan bagaimana dana 1MDB dipindahkan melalui beberapa traksaksi ke dalam akaun Najib, di mana sebanyak AS$20 juta (RM60,629,839.43) daripada fasa pertama; AS$30 juta (RM90,899,927.28) pada fasa kedua; AS$681 juta (RM2,081,476,926) atau lebih RM2 bilion pada fasa ketiga; selain transaksi dalam pound sterling Britain bersamaan RM4,093,500 dan RM45,837,485.70 atau jumlah terkumpul sebanyak RM49,930,985.70 atau lebih RM49 juta pada fasa keempat.Semasa pemeriksaan balas oleh peguam Najib, Wan Aizuddin Wan Mohammed, Salmah mengakui tiada amaran dikeluarkan oleh Bank Negara atau AmBank ketika transaksi tersebut dilakukan.Salmah turut menambah beliau tidak menyedari akaun yang berakhir dengan angka 880 itu adalah milik Najib pada waktu itu dan hanya mengetahuinya ketika siasatan dijalankan.Salmah turut memberikan keterangan bahawa beliau tidak dapat mengesahkan transaksi mata wang asing itu adalah dari Najib kerana jabatannya hanya berurusan dengan pengurus hubungan pemegang akaun dalam transaksi tersebut.Ketika ditanya sekali lagi oleh timbalan pendakwa raya kanan Gopal Sri Ram, Salmah berkata biasanya bank akan menghantar penyata bank kepada pelanggan pada akhir bulan bagi menunjukkan jumlah baki dalam akaun mereka.Salmah turut berkata Najib tidak pernah membangkitkan sebarang laporan mengenai transaksi tersebut kepada pihak bank ketika ditanya seorang lagi timbalan pendakwa raya, Najwa Bistamam.Najib, 68, berdepan empat pertuduhan menggunakan kedudukannya untuk mendapatkan rasuah sebanyak RM2.3 billion dari dana 1MDB dan 21 pertuduhan pengubahan wang haram melibatkan jumlah sama.Perbicaraan di hadapan hakim Collin Lawrence Sequerah bersambung esok.


Lebih banyak klinik lapor golongan anti vaksin sanggup bayar untuk elak sistem

Semakin ramai doktor klinik swasta mendedahkan didekati golongan anti vaksin yang mahu mereka mengeluarkan sijil palsu vaksinasi lengkap dengan bayaran tertentu ketika timbul kebimbangan wujud segelintir pihak cuba mengganggu sistem kesihatan bagi menikmati kelonggaran perintah kawalan pergerakan (PKP) diberikan kepada yang lengkap menerima vaksin Covid-19.Bercakap kepada MalaysiaNow, beberapa orang doktor yang bekerja di klinik swasta di Selangor berkata golongan antivaksin atau yang menolak menerima vaksin virus yang mudah berjangkit itu mendekati klinik dengan menawarkan rasuah dalam usaha mendapatkan sijil vaksinasi.Salah seorang pengamal perubatan, Dr Muhammad Muaz Mustapa berkata dia menerima tawaran demikian daripada seorang wanita yang menemani anak perempuannya di kliniknya di Rawang.“Saya periksa kesihatan anak perempuannya, dan kemudian si ibu tiba-tiba bertanya jika klinik saya ada menjalankan vaksinasi Covid-19.“Kemudian dia bertanya pada saya apakah saya boleh dapatkan sijil vaksinasi untuknya tanpa suntikan vaksin.”Muaz berkata dia terkejut dengan pertanyaan tersebut.“Ketika saya tanya mengapa tidak mahu dapatkan suntikan vaksin, dia kata suaminya baru saja meninggal, dua minggu selepas terima suntikan vaksin Sinovac dos yang kedua,” katanya.Percubaan untuk mendapatkan ulasan Ketua Pengarah Kesihatan Dr Noor Hisham Abdullah mengenai perkara ini masih tidak mendapat maklum balas.Baru-baru ini, MalaysiaNow melaporkan kejadian serupa di beberapa negeri lain.Presiden Persekutuan Persatuan Pengamal Perubatan Swasta Malaysia Dr Steven Chow, mengesahkan wujud percubaan oleh golongan itu “bagi melangkaui sistem” yang telah disusun pihak berkuasa kesihatan.Individu yang mendapat vaksin lengkap diberi kelonggaran untuk bergerak, termasuk kebenaran merentas daerah bagi tujuan tertentu dan mengambil bahagian dalam aktiviti sosial dan ekonomi.Mereka juga dibenarkan untuk makan di restoran dan melaksanakan aktiviti keagamaan di rumah-rumah ibadat.Kegiatan sosial lain yang dibenarkan termasuk berkelah, berkhemah dan sukan yang tidak memerlukan kontak fizikal.Menurut Muaz wanita yang datang di kliniknya itu memerlukan sijil vaksinasi untuk kembali bekerja.“Dia rela bayar saya untuk dapatkan sijil itu, tetapi tak mahu dapatkan suntikan.“Saya rasa dia salahkan vaksin kerana menyebabkannya menjadi ibu tunggal,” katanya, sambil menambah anak perempuannya yang berusia 20 tahun juga tidak mengambil vaksin.Dr Mohd Rahimie Sayutti daripada rangkaian klinik Primer Cherang berkata turut berdepan seorang anti-vaksin selepas kerajaan mengumumkan SOP kesihatan akan dilonggarkan kepada golongan yang m mendapatkan vaksin.Beliau berkata wujud dua kategori individu yang datang ke kliniknya.“Jenis pertama, mereka yang mahu disuntik vaksin kerana mereka bimbang tentang peningkatan kes sejak beberapa bulan lalu.“Yang kedua pula adalah mereka yang sanggup keluarkan duit untuk dapatkan sijil vaksinasi tanpa mengambil suntikan.”Rahimie memberitahu MalaysiaNow, apa yang mengejutkan, kebanyakan daripada yang tidak mahu menerima vaksin tersebut adalah dalam golongan yang berpendidikan tinggi dan kebanyakannya tinggal di kawasan bandar.“Mereka berpendidikan dan ada duit untuk melakukan perkara ini,” katanya.Dia berkata dirinya dan rakan-rakan akan berusaha sebaik mungkin untuk memberikan kefahaman kepada golongan yang menentang vaksinasi.“Ada beberapa orang berubah fikiran dan setuju untuk dapatkan suntikan vaksin, dan ada yang menolak untuk terima penjelasan kami dan pergi cuba perkara sama di tempat lain.“Saya katakan, pergi ke mana pun sama sahaja kerana pengamal perubatan mempunyai etika dan kami tidak boleh lakukan perkara itu.”Muaz bersetuju walaupun anti vaksin akan meminta perkara sedemikian, katanya sudah menjadi tanggungjawab para doktor untuk menolak permintaan untuk dapatkan sijil vaksin yang palsu.“Ia membahayakan kesihatan awam,” katanya.“Ia juga boleh meningkatkan jumlah orang yang dijangkiti dan terkorban akibat Covid-19.”Menambah bahawa tindakan sedemikian akan memberi lebih banyak masa bagi varian seperti Delta menular dalam masyarakat awam.“Daripada bayar untuk dapat rawatan palsu, orang ramai harus dapatkan rawatan yang betul secara percuma ketika mereka mendapat vaksin.“Dengan cara itu, mereka dapat dilindungi sekali gus melindungi orang lain.”


49 lelaki ditahan bantu siasatan ingkar SOP solat sunat Aidiladha

Polis menahan 49 individu setakat ini bagi membantu siasatan melanggar prosedur operasi standard (SOP) dengan mengadakan solat sunat Aidiladha di kawasan terbuka dan tepi jalan di Taman Pelangi, Juru, di sini hari ini.Ketua Polis Pulau Pinang, Mohd Shuhaily Mohd Zain berkata semua mereka terdiri daripada 48 warga Bangladesh dan seorang lelaki tempatan ditahan secara berasingan di sekitar Juru.“Kes disiasat mengikut Seksyen 269 Kanun Keseksaan kerana perbuatan cuai yang mungkin boleh merebakkan jangkitan apa-apa penyakit berbahaya dan boleh membahayakan nyawa,” katanya dalam sebuah kenyataan.Difahamkan kesemua mereka berusia 20 hingga 40-an itu ditahan dalam operasi bermula 11 pagi apabila kira-kira 200 individu menunaikan solat Aidiladha di kawasan lapang berdekatan surau Taman Pelangi, Juru, selepas surau berkenaan sudah melebihi kapasiti 100 jemaah dibenarkan mengikut SOP perintah kawalan pergerakan.Terdahulu, tular video di media sosial mengenai tindakan kumpulan lelaki di kawasan perumahan berkenaan sedang menunaikan solat di kawasan tempat letak kereta sehingga ke tepi jalan raya bermula jam 8.30 pagi hingga 9 pagi.Sementara itu, Mohd Shuhaily berkata laporan berhubung kejadian itu telah diserahkan kepada Ketua Polis Negara Acryl Sani Abdullah Sani untuk memberi penjelasan kepada Menteri Dalam Negeri Hamzah Zainudin.“(Ketika ini) siasatan dan tindakan untuk kenal pasti semua individu yang terlibat untuk diambil tindakan lanjut sedang dijalankan,” katanya.Sebelum ini, kementerian dalam negeri (KDN) meminta ketua Polis Pulau Pinang memberikan laporan dan penjelasan terperinci berhubung penugasan anggotanya yang dipertanggungjawab untuk memantau pematuhan SOP semasa perayaan Aidiladha.Hamzah dilaporkan berkata laporan dan penjelasan itu perlu diberikan dalam kadar segera berikutan penularan video pelanggaran SOP ketika solat sunat Aidiladha di kawasan itu.


90.6% dewasa lengkap divaksinasi, lebih 46 juta suntikan diberikan

21,591,116 individu atau 90.6% populasi dewasa di seluruh negara lengkap divaksinasi setakat semalam.Sementara 24,567,968 atau 94.9% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 66.2% sudah menerima vaksin lengkap sementara 75.2% lagi telah menerima sekurang-kurangnya satu dos vaksin.Sejumlah 209,534 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 46,044,734.Kelantan dan Sabah kekal sebagai negeri yang belum mencecah 80% populasi divaksinasi lengkap, dengan masing-masing mencatat 74.4% dan 66%.


Pemegang kad UNHCR digalak daftar sistem pengesanan maklumat pelarian

Pemegang kad Suruhanjaya Tinggi Bangsa-Bangsa Bersatu bagi  Pelarian (UNHCR) di negara ini digalakkan segera mendaftar sistem pengesanan maklumat pelarian (TRIS) bagi tujuan pemantauan, pemberian bantuan dan peluang pekerjaan.
Menteri Dalam Negeri Hamzah Zainudin berkata hanya mereka yang berdaftar melalui sistem TRIS dan memiliki kad identiti khas MyRC boleh dipertimbangkan untuk diberi akses kepada kemudahan disediakan kerajaan.
Katanya, kemudahan tersebut seperti perkhidmatan kesihatan awam, pendidikan di pusat bimbingan alternatif yang berdaftar, peluang pekerjaan dan latihan terutamanya dalam sektor perladangan, pembinaan dan perkilangan.
Beliau berkata selain itu, ia juga dapat memudahkan kerajaan untuk memantau dengan lebih efisien keberadaan pemegang kad khas berkenaan melalui pelaksanaan pelbagai inisiatif baru yang akan diperkenalkan nanti.
“Sungguhpun Malaysia mempunyai pendirian tegas dengan tidak mengiktiraf golongan pelarian, namun atas prinsip kemanusiaan, kerajaan tetap menguruskan golongan tersebut secara kes demi kes,” katanya pada sidang media selepas membuat tinjauan di Pusat Pendaftaran TRIS di Sungai Buloh, Selangor semalam.
Hamzah berkata pendaftaran semula pemegang kad UNHCR ke dalam sistem berkenaan akan melalui proses pemprofilan lebih teliti menggunakan teknologi canggih yang dilengkapi dengan ciri keselamatan yang tinggi serta perlu disahkan oleh Kementerian Dalam Negeri.
Pada 22 Julai lepas, kerajaan meluluskan TRIS untuk diguna pakai secara besar-besaran terhadap semua pemegang kad UNHCR di negara ini.
Hamzah pada 23 Julai dilapor berkata sistem tersebut diluluskan bagi memastikan segala data individu yang memegang kad UNHCR didaftarkan semula dengan TRIS bagi mengenal pasti keberadaan pelarian dan pelaporan kepada negara.
TRIS merupakan sistem pangkalan data Malaysia, yang berkaitan dengan status pemegang kad UNHCR dan pencari suaka selain bagi mengemas kini proses pengurusan dan profil bersama-sama dengan proses pengumpulan data, pendaftaran, penyimpanan profil, analisis dan pelaporan untuk kerajaan Malaysia.


Selangor kembali catat kes harian Covid-19 tertinggi

Selangor kembali mencatat kes harian tertinggi sebanyak 517 dalam jumlah keseluruhan kes baru Covid-19 sebanyak 1,889 kes.Angka tersebut menjadikan jumlah keseluruhan kes jangkitan dalam negara meningkat kepada 365,829.Kes harian tertinggi itu disusuli Sarawak (489), Wilayah Persekutuan Kuala Kelantan (226), Sabah (142) dan Kuala Lumpur (134).Hanya Putrajaya (8), Melaka (6), Labuan (1), dan Perlis (3) sahaja yang mencatatkan kes satu digit.Negara juga mencatat sebanyak 1,485 kes sembuh menjadikan jumlah keseluruhan kes sembuh meningkat kepada 347,780.Kes aktif dengan kebolehjangkitan pula kini berjumlah 16,696.Daripada jumlah itu 204 pesakit ditempatkan di Unit Rawatan Rapi termasuk 79 orang memerlukan bantuan alat pernafasan.Malaysia turut mencatat 8 lagi korban akibat Covid-19, menjadikan jumlah mangsa yang maut meningkat kepada 1,353 orang.


Pertembungan sesama sekutu ‘norma baru’ untuk menang, kata Bung Moktar

Pengerusi Barisan Nasional (BN) Sabah Bung Moktar Radin menyifatkan pertembungan antara Perikatan Nasional (PN) dan rakan sekutunya BN serta PBS di 17 kerusi pada Pilihan Raya Negeri (PRN) Sabah ke-16 sebagai “politik norma baru” bagi memastikan gabungan itu menang dan membentuk sebuah kerajaan negeri.“Justeru itu, saya meminta kepada seluruh pemimpin BN supaya kita memasuki norma baru ini.“Kita tidak boleh lawan arus… sebab itu, kalau dulu kita kata kita bertanding atas dasar kuota tetapi kali ini, kita bertanding kerana mahu menang,” katanya ketika ditemui pemberita selepas menyampaikan ceramah di Pusat Daerah Mengundi Bukit Garam di Kinabatangan semalam.Bung Moktar, yang juga calon bagi kerusi Dewan Undangan Negeri (DUN) Lamag, turut menyifatkan kaedah baharu itu sebagai “cara orang mahu menang.”Beliau mengakui terdapat rakan sekutu yang tidak senang hati dengan keputusan itu dan masing-masing tidak mahu bertembung merebut kerusi yang sama.Bagaimanapun, Bung Moktar berkata memandangkan hampir kesemua parti merasakan mendapat sokongan padu daripada akar umbi, pertembungan itu tidak dapat dielak dalam usaha memastikan kemenangan tidak berpihak kepada Warisan Plus.Kerusi yang menyaksikan pertembungan itu ialah Bengkoka, Telupid, Lumadan, Matunggong, Tandek, Kadamaian, Kapayan, Karamunting, Melalap, Sook, Bingkor, Moyog, Tulid, Paginatan, Liawan, Tambunan dan Tanjung Aru.Kebanyakan kawasan pilihan raya itu terletak di pedalaman, tengah serta bahagian utara Sabah dengan sebilangan besar mempunyai majoriti pengundi Kadazandusun dan Murut.Semalam, Timbalan Presiden PBS Radin Malleh menyifatkan pertembungan itu sebagai “pertembungan mesra” dan akan memperkukuh kedudukan PN serta rakan sekutunya di Sabah.


Cuci reban itik besar-besaran punca pencemaran bau Sungai Semenyih, Langat

Aktiviti pencucian secara besar-besaran yang sedang dijalankan di kawasan reban itik dan angsa di tepi Sungai Pajam, Negeri Sembilan, disyaki menjadi punca pencemaran bau di Sungai Semenyih dan Sungai Langat.Pengerusi Jawatankuasa Tetap Alam Sekitar, Teknologi Hijau, Sains, Teknologi dan Inovasi (STI) dan Hal Ehwal Pengguna Selangor Hee Loy Sian, berkata ini susulan pencemaran yang dikesan daripada bau bangkai hasil daripada bahan organik dan bukannya minyak.Selain itu katanya, punca lain yang disyaki adalah kawasan Perindustrian Nilai 3 dan berharap kerajaan Negeri Sembilan dapat mengambil inisiatif untuk menyiasat perkara tersebut.Beliau berkata demikian kepada pemberita ketika melawat aktiviti pengepaman air dari Tasik Idaman Sungai Buah ke Sungai Semenyih, untuk meningkatkan kadar pencairan ke Sungai Semenyih, di Bangi hari ini.Loji Pembersihan Air (LPA) Semenyih dan Bukit Tampoi terpaksa dihentikan pada 4.30 petang semalam (Ahad), susulan pencemaran bau dikesan di Sungai Semenyih dan Sungai Langat yang menyebabkan gangguan bekalan air.Loy Sian berkata bacaan bau semalam adalah antara tiga dan empat ton (threshold odour number) dikesan di muka sauk LPA Sungai Semenyih dan Bukit Tampoi dan bacaan itu naik sehingga mencecah 11 ton malam tadi.“Bacaan bau pada 9.30 pagi hari ini adalah dalam lapan ton dan berada dalam tahap tidak stabil. Kedua-dua LPA ini dijangka dapat dibuka semula petang nanti, sekiranya bacaan bau berada di zero ton,” katanya.Pencemaran bau itu menyebabkan 273 kawasan terjejas yang membabitkan 309,605 akaun pengguna di empat wilayah iaitu Wilayah Petaling, Hulu Langat, Kuala Langat dan Sepang, mengalami gangguan bekalan air tidak berjadual.Loy Sian berkata dua pam digerakkan untuk membekalkan 27 juta liter sehari (JLD) di Sungai Langat manakala 300 JLD di Sungai Semenyih.


Dua sekolah rendah Sibu ditutup selepas dua zon bertukar merah

Pihak berkuasa menutup dua buah sekolah rendah di dua zon di Sibu bermula hari ini, selepas kedua-dua zon itu bertukar status kepada merah akibat peningkatan kes Covid-19.Menurut kenyataan Jawatankuasa Pengurusan Bencana Bahagian Sibu, penutupan itu membabitkan Sekolah Kebangsaan (SK) Abang Ali dan SK St Mary, masing-masing di Zon 9 Jalan Awang Ramli Amit dan Zon 10 Kampung Dato yang menyaksikan peningkatan kes kumulatif kepada 52 dan 43 masing-masing semalam.“Penutupan itu ialah hingga tamat cuti pertengahan penggal pada 3 April ini,” demikian menurut kenyataan itu.Sebelum ini, SK Methodist ditutup selama dua hari bagi membolehkan proses sanitasi dan saringan kontak selepas seorang guru didapati positif Covid-19.Susulan itu, seramai 78 kontak rapat dalam kalangan guru dan pelajar dikenal pasti dan akan menjalani ujian calitan hari ini dan esok.Menurut kenyataan itu, ibu bapa kepada murid lain yang bukan kontak rapat juga boleh membawa anak mereka ke Klinik Kesihatan Lanang untuk tujuan saringan.Kenyataan itu juga menjelaskan prosedur operasi standard (SOP) pengendalian kes Covid-19 untuk sekolah-sekolah yang mempunyai kes dalam kalangan guru atau pelajar ialah penutupan selama satu atau dua hari untuk tujuan disinfeksi dan siasatan.“Kontak rapat di sekolah itu akan disaring dan diminta menjalani isolasi atau kuarantin oleh Jabatan Kesihatan di mana persekolahan untuk pelajar-pelajar berkenaan boleh diteruskan melalui pembelajaran dalam talian.“Pelajar bukan kontak kes boleh datang ke sekolah seperti biasa,” demikian menurut kenyataan itu lagi.Berikutan kehadiran ke sekolah tidak wajib pada masa ini, ibu bapa yang berasakan tidak selamat untuk menghantar anak ke sekolah boleh meminta PdPR iaitu pengajaran dan pembelajaran di rumah diadakan.


Kawalan ala PKP ketika jangkitan Covid-19 meningkat?

Putrajaya sedang mempertimbangkan kaedah kawalan bagi membendung jangkitan Covid-19 ala Perintah Kawalan Pergerakan (PKP) yang akan menyaksikan sekatan rentas negeri dan aktiviti sosial terhadap beberapa buah negeri zon merah termasuk Lembah Klang.MalaysiaNow difahamkan, satu bentuk PKP akan diumumkan dalam masa terdekat terhadap Selangor, Kuala Lumpur, Sabah, Pulau Pinang, Johor dan Melaka yang menjadi negeri sepenuhnya zon merah jangkitan wabak itu.“Sementara negeri-negeri lain akan berada dalam fasa PKPB (Perintah Kawalan Pergerakan Bersyarat) diteruskan seperti biasa,” kata sumber yang mengetahui tentang mesyuarat harian perkembangan jangkitan Covid-19 di Putrajaya.Beliau bagaimanapun tidak menjelaskan lebih lanjut syarat dan prosedur operasi standard (SOP) yang bakal digunapakai dalam fasa PKP tersebut.Tetapi, menurutnya, pegawai tinggi kerajaan di sektor kesihatan berasa yakin kaedah itu mampu menurunkan jangkitan Covid-19 sehingga 80% dalam tempoh sebulan.Difahamkan, keputusan untuk melaksanakan arahan tersebut sudah pun muktamad.“Tetapi kena tunggu pejabat Peguam Negara untuk membuat beberapa pindaan sebelum pengumuman rasmi dibuat oleh perdana menteri,” kata sumber itu.MalaysiaNow belum jelas dengan butiran lanjut pelaksanaan PKP ke atas enam negeri tersebut, tetapi difahamkan keputusan drastik tersebut dibuat selepas rekod harian jangkitan Covid-19 mencecah lebih 2,000 angka dan meragut lebih 500 nyawa setakat ini.Tambah sumber itu lagi, sekiranya PKP itu berkuatkuasa, rentas negeri tidak lagi dibenarkan kecuali bagi tujuan mendapatkan keperluan harian dan urusan kecemasan sahaja.“Sektor ekonomi mungkin dibuka dengan SOP yang ditetapkan.“Tetapi aktiviti sosial seperti perhimpunan, perayaan, kenduri kahwin, sukan dan keagamaan tidak dibenarkan sama sekali,” katanya kepada MalaysiaNow.PKP dilaksanakan pertama kali pada Mac tahun lalu di mana kes positif Covid-19 mencatat dua angka sehari.Pelaksanaannya menyaksikan impak besar terhadap sektor ekonomi negara dan mengakibatkan kerajaan pusat mengeluarkan peruntukan besar-besaran dalam usaha membantu rakyat yang terkesan akibat kehilangan kerja dan sumber pendapatan.PKP kemudiannya ditamatkan pada Jun 2020 dan digantikan dengan kawalan pergerakan lebih sederhana dan SOP yang lebih mesra rakyat.Namun, kes jangkitan melonjak pada September selepas Pilihan Raya Negeri Sabah.Ekoran itu, Kementerian Kesihatan mengumumkan gelombang ketiga jangkitan Covid-19 di Malaysia.


Wanita keenam dakwa dicabul, Cuomo masih tak mengaku

Seorang lagi wanita mendakwa gabenor New York mencabul beliau menjadikan setakat ini enam orang wanita telah menuduh Andrew Cuomo melakukan gangguan seksual dan tingkah laku tidak sopan, lapor media pada Selasa.Namun pemimpin Demokrat berusia 63 tahun itu masih berkeras untuk tidak mahu meletakkan jawatannya.Cuomo berkata beliau tidak sedar mengenai tuduhan terbaru itu, Cuomo berulang kali berkata beliau akan menunggu keputusan siasatan bebas berkenaan tuduhan tersebut yang dijalankan Peguam Negara AS Letitia James.“Biarkan siasatan dijalankan untuk dapatkan fakta sebenar, kita akan ambil keputusan dari sana,” kata Cuomo dalam taklimat ringkas melalui telegon selepas tuduhan terbaru itu diterbitkan.Laporan akhbar The Times Union berkata tuduhan itu didakwa oleh seorang pekerja gabenor New York yang tidak mahu dikenali. Insiden itu pula terjadi di rumah rasmi Cuomo tahun lepas.Wanita itu tidak membuat aduan, namun tuduhan beliau itu diajukan ke jabatan guaman gabenor New York dan jabatan peguam negara.Dakwaan terbaru ini dilihat terus melemahkan kedudukan gabenor tersebut yang menduduki jawatan tersebut sejak 10 tahun lalu.Cuomo juga dilihat cemerlang dalam usahanya memerangi pandemik Covid-19 selepas mengambil pendekatan berbeza dari Donald Trump. Namun kini pemimpin Demokrat itu dikecam baik dari Republikan bahkan daripada partinya sendiri.


Bekas PM Jepun, Shinzo Abe dikhuatiri maut selepas ditembak

Bekas perdana menteri Jepun Shinzo Abe dikejarkan ke hospital selepas rebah dan mengalami pendarahan ketika berucap di Nara, sebuah bandar di barat Jepun, lapor agensi NHK pada Jumaat.
Bunyi letupan seperti tembakan kedengaran sewaktu kejadian dan seorang suspek lelaki telah ditahan, kata NHK.
Seorang wartawan NHK di tempat kejadian berkata mereka mendengar dua letupan berturut-turut semasa Abe menyampaikan ucapannya.
Kyodo News berkata bekas perdana menteri itu tidak sedarkan diri dan kelihatan mengalami serangan jantung.


Kes meningkat menjelang Aidilfitri, Gawai, pemimpin masyarakat Sarawak digesa jadi teladan

Pakar kesihatan menggesa pemimpin masyarakat di Sarawak melaksanakan langkah-langkah kesihatan dengan lebih tegas demi memastikan pematuhan prosedur operasi standard (SOP) dalam kalangan penduduk setempat kerana sebarang kecuaian boleh menyebabkan kesan buruk terhadap usaha melawan Covid-19 di negeri itu, terutama sepanjang perayaan besar yang bakal menjelang.Dr Bernard Ting dari Hospital Sentosa berkata, lonjakan kes Covid-19 di Sarawak terdiri daripada kes penularan tempatan yang kebanyakannya berkaitan dengan kluster melibatkan pertemuan dan aktiviti sosial.“Bulan ini, kita akan menyambut dua perayaan besar: Aidilfitri dan Gawai Dayak.“Penting bagi semua orang untuk memikirkan harga yang harus dibayar jika mereka dijangkiti. Jangan pandang ringan langkah keselamatan,” katanya kepada MalaysiaNow.Sejak kebelakangan ini, Sarawak merekodkan ratusan kes harian Covid-19.Angka itu turut dicatatkan negeri-negeri lain seperti Selangor, Kelantan dan Kuala Lumpur yang kini diletakkan di bawah status perintah kawalan pergerakan (PKP).Ting berkata sangat penting pemimpin masyarakat di Sarawak berusaha memberikan dorongan kepada penduduk kampung supaya terus mematuhi SOP kesihatan.“Sebilangan besar penduduk kampung mematuhi pemimpin masyarakat mereka, dan para pemimpin mungkin lebih mengetahui apa yang terbaik mengenai keperluan masyarakat mereka.“Sekiranya mereka memimpin dengan teladan, saya pasti kebanyakan mereka akan ikut.”Bagaimanapun, walaupun pemimpin menunjukkan contoh dan menasihati penduduk kampung, mengubah pemikiran masyarakat yang sangat mementingkan acara sosial dan budaya di Sarawak tetap menjadi cabaran sukar.Seorang pemimpin masyarakat Bidayuh Serian, Henry Bujang Sadok Sendan, memetik contoh kluster yang melibatkan upacara pengebumian di rumah panjang.“Kluster-kluster rumah panjang kerana budaya kami yang biasa melaksanakan acara penghormatan,” katanya.“Seperti apa yang berlaku (di rumah panjang), acara kematian dan pesta kelahiran adalah dua penyebab utama penularan agresif virus.“Ketika kematian berlaku, ramai orang akan datang ke rumah si mati untuk memberi penghormatan. Biasanya, orang akan berkumpul ramai-ramai kerana bukan hanya saudara-mara yang datang, bahkan rakan-rakan dan mereka yang mengenali si mati turut hadir.“Ini budaya kami orang Bidayuh.“Sekiranya kita tidak hadir memberikan penghormatan kepada si mati, kita dianggap angkuh,” katanya.Beliau berkata, ketika berlaku sesuatu kematian, seluruh kampung akan terlibat sama ada secara langsung atau tidak langsung.“Mereka akan berkumpul di rumah si mati, baik siang atau malam.”Menurutnya, sesi minum arak dan judi juga akan turut diadakan. “Dalam keadaan begitu, tidak mungkin SOP boleh dipantau.”Ketika Aidilfitri dan Hari Gawai bakal menjelang tidak lama lagi, Henry sangat berharap agar pemimpin masyarakat menjalankan tanggungjawab mereka, melaksanakan langkah-langkah kesihatan yang diperlukan di seluruh kawasan kampung.Pelbagai masalahMenurut Henry, sebahagian daripada masalah yang dihadapi masyarakat rumah panjang, adalah sekatan perjalanan dilonggarkan bagi yang berulang-alik dari tempat kerja dan tempat tinggal.“Pergerakan orang ramai ke bandar pada waktu pagi dan kemudian pulang ke kampung pada waktu petang tidak dapat dikawal,” katanya kepada MalaysiaNow.“Ketika mereka berada di tempat kerja, kita tak tahu dengan siapa mereka bergaul, apakah mereka itu dijangkiti Covid-19 atau sihat.”Pinky Sandom dari Bintangor, ibu kota Meradong di Sarikei, berkata di bandar itu, semakin ramai orang pergi tempat sesak dan pertemuan sosial.“Saya terkejut melihat begitu ramai orang berkumpul,” katanya.Ting bersetuju orang ramai sendiri perlu memainkan peranan supaya SOP dan norma baru itu tetap dipatuhi.“Seluruh negara perlukan pemantauan dan keterlibatan orang ramai yang berterusan,” katanya.“Sekiranya anda lihat seseorang di komuniti anda tidak ikut peraturan, anda mesti ingatkan. Beritahu mereka ia penting untuk dipatuhi, jangan biarkan begitu sahaja.“Semua orang harus sedar tanggungjawab kita dan memainkan peranan untuk membendung penularan penyakit ini. Sikap kita terhadap pematuhan peraturan dan undang-undang akan mampu mengubah keadaan demi menyelamatkan keluarga dan masyarakat kita.”Ting turut menasihati supaya punca kluster tertentu perlu dianalisis bagi menangani isu-isu yang timbul.“Kita harus lihat bagaimana kita dapat bantu tingkatkan usaha pematuhan langkah-langkah keselamatan dalam kehidupan seharian,” katanya.“Sekiranya mereka tidak ada kontak dengan orang yang berisiko tinggi, mereka mungkin terus berada di zon selesa. Cukup dengan satu orang saja yang tidak bertanggungjawab wujud dalam kalangan mereka, ia pasti akan jejaskan keselamatan mereka.”Ting juga memberi amaran supaya masyarakat tidak berpada dan merasa puas hati dan seterusnya bersikap sambil lewa setelah menerima suntikan vaksin Covid-19.“Kementerian kesihatan menekankan berkali-kali vaksinasi hanya dapat mengurangi risiko komplikasi yang teruk, namun ia tidak dapat mencegah jangkitan.“Langkah keselamatan masih harus dipatuhi setelah vaksinasi,” katanya.Bagaimanapun, Ting masih meletakkan harapan tinggi bahkan terhadap yang didapati positif Covid-19.“Sebilangan besar dari mereka tidak menunjukkan simptom,” katanya.“Ini mungkin bererti semakin ramai orang sedar pentingnya jalani ujian jika mereka ragu-ragu dengan keadaan kesihatan diri.“Saya percaya sekarang ini kebanyakan orang sudah terbiasa memakai topeng ketika keluar, menggunakan pembersih tangan dan menjaga jarak fizikal.”Ting menambah, walaupun kepimpinan dalam masyarakat sangat penting, ia tidak mengurangkan peranan yang perlu diambil kepimpinan di peringkat kerajaan.Pinky berkata SOP yang tidak konsisten dan tidak jelas banyak menimbulkan kekeliruan dalam kalangan masyarakat.“Dasar-dasar terus berubah. Kejap mereka kata kita perlu minta permit, kemudian esok mereka tarik balik keputusan, kata ia tidak perlu pula. Jadi, yang mana kita perlu ikut?“Bila mereka kata keadaan di Sarawak masih terkawal, ini sebetulnya menghairankan” tambahnya.“Saya tak dapat lihat bagaimana keadaan sekarang boleh dikendalikan.”


Kerajaan Anwar diktator, zalim, kata Dr Mahathir

Bekas Perdana Menteri, Dr Mahathir Mohamad mendakwa kerajaan hari ini yang dipimpin oleh Anwar Ibrahim adalah kerajaan diktator dan zalim kerana tidak membenarkan orang ramai terutama parti lawan yang mengkritik atau meluahkan rasa tidak puas hati terhadap pentadbiran semasa.
Bekas perdana menteri itu turut mengingatkan tindakan Anwar semasa tidak bersama kerajaan sebelum ini adalah jauh lebih teruk apabila selalu mengadakan demonstrasi hingga menyebabkan kerosakan harta benda.
"Rakyat Malaysia berhak menegur kerajaan, tetapi kerajaan ini bukan setakat tak bagi tegur, jika parti lawan (siap) nak ambil tindakan, nak tangkap, nak masuk penjara dan sebagainya," katanya pada sidang media di Ibu Pejabat Putra di Kuala Lumpur hari ini.
"Ini supaya pilihan raya akan datang tiada parti lawan, cuma ada parti kerajaan dan boleh menang tanpa bertanding."
Ulasan beliau hadir dua hari selepas Anwar memberi amaran tentang penguatkuasaan penuh undang-undang terhadap mereka yang didakwanya cuba mencetuskan keadaan huru-hara di negara ini.
Pada masa sama, Mahathir turut meluahkan rasa terkilan terhadap kerajaan yang berat sebelah dalam isu rasuah kerana hanya menumpukan siasatan terhadap parti lawan.
Dakwanya, ini antara sebab mengapa orang ramai tidak dibenarkan mengkritik atau menegur kerana rakyat sedar terdapat juga parti dalam kerajaan yang terlibat dengan rasuah.
"Seolah-olah mereka tidak terlibat dengan rasuah. Sebaliknya kita tahu mereka juga terlibat dengan rasuah.
"Bukan main hero lagi (dulu) nak lawan dengan rasuah, tetapi tidak mahu lawan dengan diri sendiri.
“Sebab diri sendiri pun terlibat dengan rasuah. Sebab itu kerajaan tak benar ditegur oleh sesiapa," katanya.
Mahahtir turut membidas tuduhan beliau memperkayakan anak-anaknya ketika memegang jawatan perdana menteri dan mencabar supaya kerajaan mengemukakan bukti.
Katanya, sekiranya tiada bukti, beliau berhak mengambil tindakan sewajarnya.
"Jika ada bukti sila tunjuk. Anak saya, saya tak bagi masuk politik.
"Ini bukan saja individu, (tetapi) isteri, anak semuanya dapat layanan istimewa.
“Inilah kerajaan kita lihat sekarang dan saya berharap rakyat akan sedar dan bukan ikut cerita-cerita yang tidak benar," tambah beliau.


Platform awan Amazon labur AS$6 bilion di Malaysia menjelang 2037

Amazon Web Services (AWS), bahagian pengkomputeran awan Amazon.com Inc, berkata syarikat itu merancang untuk melabur sebanyak AS$6 bilion (RM25.5 bilion) di Malaysia dalam tempoh 14 tahun akan datang bagi mengukuhkan infrastruktur perkhidmatan awannya di negara ini.
Ini merupakan langkah terbaru syarikat tersebut dalam rancangannya untuk membina wilayah infrastruktur AWS di seluruh Asia Tenggara.
Hab infrastruktur itu akan membolehkan pelanggan di rantau ini menyimpan data dengan selamat, menurut anak syarikat Amazon.com itu dalam satu kenyataan.
Platform awan AWS menawarkan lebih 200 perkhidmatan, termasuk storan, robotik dan kecerdasan buatan.
Tahun lalu, AWS mengumumkan pelaburan sebanyak AS$5 bilion di Thailand.


Australia pinda undang-undang siber

Kerajaan Australia mengumumkan pindaan terhadap undang-undang keselamatan sibernya susulan beberapa kejadian pencerobohan data utama.
Menteri Dalam Negeri Clare O'Neil pada Isnin memaklumkan bahawa penggodaman Optus dan Medibank 2022 telah mendedahkan kelemahan berkaitan undang-undang siber.
Penyelaras kebangsaan baharu untuk keselamatan siber akan dilantik bagi mengetuai pelaksanaan strategi itu, dengan kerajaan diberi kuasa untuk campur tangan ekoran kejadian pencerobohan data, lapor agensi berita Xinhua.
Gergasi telekomunikasi Optus pada September mendedahkan data melibatkan 9.8 juta pelanggan mungkin terjejas dan disifatkan antara pencerobohan data terbesar dalam sejarah Australia.
Sebulan kemudian, penyedia insurans kesihatan Medibank mendedahkan bahawa penggodam telah mengakses maklumat peribadi 9.7 juta pelanggannya.
"Seorang individu dalam perkhidmatan awam akan menyelaraskan tindak balas terbabit dan memastikan bahawa kita dapat menghalang dan mencegah serangan siber," beliau memberitahu radio Australian Broadcasting Corporation (ABC).
Kerajaan berharap untuk melantik seseorang dalam tempoh sebulan bagi membangunkan pelan tindak balas.


Banjir tengkujuh di Sudan ragut 75 nyawa

Angka kematian akibat hujan lebat dan banjir di Sudan baru-baru ini meningkat kepada 75 orang, kata Majlis Pertahanan Awam Kebangsaan negara itu pada Selasa, lapor Xinhua.
Bencana alam itu turut mencederakan 30 orang, manakala 12,551 rumah musnah dan 20,751 lagi rosak semasa hujan lebat, kata majlis itu dalam satu kenyataan.
Pejabat Penyelarasan Hal Ehwal Kemanusiaan Pertubuhan Bangsa-Bangsa Bersatu (PBB)  mengeluarkan laporan pada Ahad mengatakan kira-kira 38,000 penduduk di seluruh Sudan terjejas akibat hujan dan banjir sejak musim tengkujuh bermula.
Sudan sering mengalami banjir akibat hujan lebat dari Jun hingga Oktober.


2 pusat kuarantin Covid-19 berisiko rendah akan dibuka di Sabah

Satu blok bangunan di Penjara Tawau dan satu dewan masyarakat di Lahad Datu bakal dijadikan pusat kuarantin khusus untuk pendatang tanpa izin yang dikenal pasti negatif wabak COVID-19, tetapi menunjukkan gejala ringan, kata Menteri Kanan (Kluster Keselamatan) Ismail Sabri Yaakob.Beliau berkata pembukaan dua pusat  itu sama seperti Pusat Kuarantin dan Rawatan Covid-19 Berisiko Rendah di Taman Ekspo Pertanian Malaysia (Maeps) di Serdang yang menempatkan pendatang yang ditahan.“Tempat baru (pusat kuarantin khusus) akan diwujudkan dalam waktu terdekat dan sedang dalam tindakan.“Pendatang tanpa izin yang ditahan akan jalani swab test sebelum masuk ke pusat tahanan. Bila disahkan positif kita akan asingkan daripada tahanan lama dan hantar untuk rawatan,” katanya pada sidang media mengenai Pelaksanaan Perintah Kawalan Pergerakan (PKP) Pemulihan, di Putrajaya hari ini.Ismail Sabri berkata buat masa ini Kementerian Kesihatan (KKM) masih memantau situasi penularan Covid-19 di Lahad Datu dan Tawau, terutamanya di luar penjara dan balai polis.Beliau berkata setakat semalam, KKM menyaring 3,981 individu di Tawau dan 1,421 individu di Lahad Datu, dan daripada jumlah itu, seramai 331 kes positif direkodkan di Tawau dan 89 kes positif di Lahad Datu.“Daripada 331 kes positif di Tawau, 305 kes merupakan banduan manakala daripada 89 kes positif di Lahad Datu pula 86 adalah OKT (orang kena tahan) di lokap.“Ini menunjukkan penularan jangkitan (di luar penjara Tawau dan ibu pejabat polis) terkawal,” katanya.Beliau berkata mesyuarat hari ini masih belum memutuskan untuk melaksanakan PKP Diperketatkan secara Pentadbiran di dua kawasan tersebut, namun  saringan Covid-19 akan terus dilaksanakan KKM dan dianggarkan saringan secara bersasar itu akan melibatkan kira-kira 25,000 individu di Tawau dan 13,000 individu di Lahad Datu.Ismail Sabri berkata KKM mengenal pasti lokasi-lokasi yang terlibat dalam Kluster Benteng Lahad Datu serta Kluster Laut dan saringan akan dilakukan di kawasan tersebut.“Antara lokasi yang dikenal pasti ialah Mukim Sri Tanjung melibatkan tujuh lokasi, Mukim Wallace Bay (satu lokasi) dan Mukim Merotai yang melibatkan enam lokasi,” katanya.Sementara itu, ditanya mengenai permohonan warga Singapura di pintu masuk negara yang ingin masuk ke Malaysia untuk bertemu isteri rakyat Malaysia namun ditolak, Ismail Sabri berkata tidak ada halangan untuk warga Singapura berkenaan masuk ke negara ini namun mereka tertakluk kepada peraturan kuarantin wajib 14 hari.“Tetapi perlu kemukakan sijil daftar perkahwinan di Malaysia dan perlu mempunyai visa,” katanya, menambah maklumat lanjut mengenai perkara itu boleh didapati menerusi laman sesawang Jabatan Imigresen Malaysia, www.imi.giv.my.


Kes baru Covid-19 meningkat lagi, jangkau 22,000

Malaysia merekodkan kes baru sebanyak 22,642 menjadikan kes keseluruhan Covid-19 meningkat sebanyak 1,616,244 kes.Selangor kekal mencatat kes harian tertinggi sebanyak 6,325 disusuli Sabah (3,224), Kedah ( 2,279), Johor (1,832), Sarawak (1,667), Pulau Pinang (1,427), Kelantan (1,424), Perak (1,390) dan Kuala Lumpur (1,128),Hanya Labuan (4) sahaja negeri yang mencatat kes satu digit hari ini.Negara juga mencatat sebanyak 20,798 kes sembuh menjadikan jumlah keseluruhan kes sembuh meningkat kepada 1,337,134.Dalam pada itu, 1,003 pesakit ditempatkan di unit rawatan rapi (ICU) termasuk 490 orang memerlukan bantuan alat pernafasan.Malaysia turut mencatat 265 lagi korban akibat Covid-19, menjadikan jumlah mangsa yang maut meningkat kepada 14,818.


Mahkamah benarkan Najib keluar notis pihak ketiga kepada 6 bekas pengarah SRC

Mahkamah Tinggi Kuala Lumpur hari ini memberi kebenaran kepada Najib Razak untuk mengeluarkan notis kepada enam bekas pengarah SRC International Sdn Bhd agar dinamakan sebagai pihak ketiga dalam kes saman AS$1.18 bilion yang difailkan syarikat itu terhadapnya.
Enam individu itu ialah Suboh Md Yassin, Nik Faisal Ariff Kamil, Mohammed Azhar Osman Khairuddin, Shahrol Azral Ibrahim Halmi, Ismee Ismail dan Che Abdullah @ Rashidi Che Omar.
Sebelum ini, SRC menggugurkan enam individu berkenaan dalam saman itu dan hanya mengekalkan Najib sebagai defendan.
Hakim Ahmad Fairuz Zainol Abidin memutuskan demikian selepas peguam Harvinderjit Singh yang mewakili Najib memohon kebenaran itu dan tiada bantahan daripada peguam A Thenesh bagi pihak SRC.
Mahkamah mengarahkan notis berkenaan diserahkan kepada individu-individu terbabit dalam tempoh 14 hari selepas notis tersebut dikeluarkan.
Harvinderjit berkata pihaknya akan mengeluarkan notis berkenaan minggu depan.
SRC selaku plaintif mendakwa Najib yang merupakan penasihat emeritus SRC dari 1 Mei 2012 hingga 4 Mac 2019 telah menyalah guna kuasanya dan memperoleh manfaat peribadi daripada dana syarikat itu selain melakukan penyelewengan.
SRC, yang kini dimiliki sepenuhnya oleh Kementerian Kewangan Diperbadankan (MoF Inc) menuntut ganti rugi am, teladan dan tambahan selain faedah, kos serta relif lain yang difikirkan sesuai oleh mahkamah.
Najib, 69, kini menjalani hukuman penjara 12 tahun selepas Mahkamah Persekutuan pada Ogos lepas mengekalkan sabitan dan hukuman penjara serta denda RM210 juta kerana menyalahgunakan dana SRC International berjumlah RM42 juta.


Kes harian lepasi 31,100 jangkitan, 55 lagi terkorban

31,199 kes baru Covid-19 direkodkan hari ini menjadikan jumlah keseluruhan sebanyak 3,305,157 kes.Sebanyak 20,399 pesakit turut dilaporkan sembuh, menjadikan jumlah keseluruhan kes sembuh sebanyak 2,994,840.Ketika ini, 277,829 kes aktif turut direkodkan, dengan 265,339 atau 95.5% daripadanya sedang menjalani kuarantin kendiri.Dalam pada itu, 4,460  (1.6%) kes kini berada di pusat kuarantin sementara 7,725 (2.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 305 kes dan 191 lagi memerlukan bantuan alat pernafasanKadar penggunaan kemudahan ICU di seluruh negara kini sebanyak 60.3% dengan kes Covid-19 merangkumi 36.4%.55 korban akibat wabak itu turut dilaporkan, termasuk 23 kes kematian sebelum tiba ke hospital.Ketika ini, kes keseluruhan kematian adalah sebanyak 32,488 orang.